title: 2012/451/ΕΕ: Απόφαση του Συμβουλίου, της 24ης Ιουλίου 2012 , σχετικά με τη θέση που πρέπει να λάβει η Ευρωπαϊκή Ένωση στο πλαίσιο της Μεικτής Επιτροπής του ΕΟΧ για την τροποποίηση του παραρτήματος XX (Περιβάλλον) της συμφωνίας για τον ΕΟΧ

text:
               1.8.2012

               EL

               Επίσημη Εφημερίδα της Ευρωπαϊκής Ένωσης

               L 205/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 24ης Ιουλίου 2012
   σχετικά με τη θέση που πρέπει να λάβει η Ευρωπαϊκή Ένωση στο πλαίσιο της Μεικτής Επιτροπής του ΕΟΧ για την τροποποίηση του παραρτήματος XX (Περιβάλλον) της συμφωνίας για τον ΕΟΧ
   (2012/451/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1, σε συνδυασμό με το άρθρο 218 παράγραφος 9,
   Έχοντας υπόψη τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο (1), και ιδίως το άρθρο 1 παράγραφος 3,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Η συμφωνία για τον Ευρωπαϊκό Οικονομικό Χώρο (2) («συμφωνία για τον ΕΟΧ») τέθηκε σε ισχύ την 1η Ιανουαρίου 1994.

               (2)

               Σύμφωνα με το άρθρο 98 της συμφωνίας για τον ΕΟΧ, η Μεικτή Επιτροπή του ΕΟΧ μπορεί να αποφασίσει να τροποποιήσει, μεταξύ άλλων, το παράρτημα XX της συμφωνίας για τον ΕΟΧ.

               (3)

               Το παράρτημα XX της συμφωνίας για τον ΕΟΧ περιλαμβάνει διατάξεις και ρυθμίσεις σχετικά με το περιβάλλον.

               (4)

               Είναι σκόπιμο να ενσωματωθεί στη συμφωνία για τον ΕΟΧ η οδηγία 2009/29/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, για την τροποποίηση της οδηγίας 2003/87/ΕΚ, ώστε να βελτιωθεί και να επεκταθεί το σύστημα εμπορίας δικαιωμάτων εκπομπής αερίων θερμοκηπίου της Κοινότητας (3).

               (5)

               Είναι σκόπιμο να ενσωματωθεί στη συμφωνία για τον ΕΟΧ ο κανονισμός (ΕΕ) αριθ. 1031/2010 της Επιτροπής, της 12ης Νοεμβρίου 2010, για τον χρόνο διεξαγωγής, τη διαχείριση και τις λοιπές πτυχές των πλειστηριασμών δικαιωμάτων εκπομπής αερίων θερμοκηπίου κατ’ εφαρμογήν της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας (4), όπως τροποποιήθηκε με τον κανονισμό (ΕΕ) αριθ. 1210/2011 της Επιτροπής, της 23ης Νοεμβρίου 2011, για την τροποποίηση του κανονισμού (ΕΕ) αριθ. 1031/2010, με σκοπό, ιδίως, τον καθορισμό της ποσότητας δικαιωμάτων εκπομπής αερίων θερμοκηπίου που θα τεθεί σε πλειστηριασμό πριν από το 2013 (5). Είναι επίσης σκόπιμο να ενσωματωθούν στη συμφωνία για τον ΕΟΧ και άλλες πράξεις της Επιτροπής που έχουν θεσπισθεί δυνάμει της οδηγίας 2003/87/ΕΚ (6).

               (6)

               Θα πρέπει να προβλεφθούν ορισμένες προσαρμογές σε σχέση με την οδηγία 2003/87/ΕΚ, όπως τροποποιήθηκε με την οδηγία 2009/29/ΕΚ και τον κανονισμό (ΕΕ) αριθ. 1031/2010, οι οποίες δικαιολογούνται από την επέκταση του συστήματος εμπορίας δικαιωμάτων εκπομπών της Ευρωπαϊκής Ένωσης στα κράτη ΕΟΧ/ΕΖΕΣ.

               (7)

               Το παράρτημα XX της συμφωνίας για τον ΕΟΧ θα πρέπει, επομένως, να τροποποιηθεί αναλόγως.

               (8)

               Η θέση της Ευρωπαϊκής Ένωσης στη Μεικτή Επιτροπή του ΕΟΧ θα πρέπει να βασισθεί στο επισυναπτόμενο σχέδιο απόφασης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που πρέπει να λάβει η Ευρωπαϊκή Ένωση στο πλαίσιο της Μεικτής Επιτροπής του ΕΟΧ για την προτεινόμενη τροποποίηση του παραρτήματος XX (Περιβάλλον) της συμφωνίας για τον ΕΟΧ βασίζεται στο επισυναπτόμενο στην παρούσα απόφαση σχέδιο απόφασης της Μεικτής Επιτροπής του ΕΟΧ.
   Άρθρο 2
   Η παρούσα απόφαση αρχίζει να ισχύει από την ημέρα της έκδοσής της.

      Βρυξέλλες, 24 Ιουλίου 2012.

            Για το Συμβούλιο

            Ο Πρόεδρος

         Α. Δ. ΜΑΥΡΟΓΙΑΝΝΗΣ

      (1)  ΕΕ L 305 της 30.11.1994, σ. 6.

      (2)  ΕΕ L 1 της 3.1.1994, σ. 3.

      (3)  ΕΕ L 140 της 5.6.2009, σ. 63.

      (4)  ΕΕ L 302 της 18.11.2010, σ. 1.

      (5)  ΕΕ L 308 της 24.11.2011, σ. 2.

      (6)  ΕΕ L 275 της 25.10.2003, σ. 32.

      ΣΧΕΔΙΟ
      ΑΠΟΦΑΣΗ αριθ. …/2012 ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ
      της
      για την τροποποίηση του παραρτήματος XX (Περιβάλλον) της συμφωνίας για τον ΕΟΧ
      Η ΜΕΙΚΤΗ ΕΠΙΤΡΟΠΗ TOY ΕΟΧ,
      Έχοντας υπόψη τη συμφωνία για τον Ευρωπαϊκό Οικονομικό Χώρο, όπως τροποποιήθηκε με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, («συμφωνία για τον ΕΟΧ»), και ιδίως το άρθρο 98,
      Εκτιμώντας τα ακόλουθα:

                  (1)

                  Το παράρτημα XX της συμφωνίας για τον ΕΟΧ τροποποιήθηκε με την απόφαση αριθ. …/… της Μεικτής Επιτροπής του ΕΟΧ, της … (1).

                  (2)

                  Ο κανονισμός (ΕΕ) αριθ. 1031/2010 της Επιτροπής, της 12ης Νοεμβρίου 2010, για τον χρόνο διεξαγωγής, τη διαχείριση και τις λοιπές πτυχές των πλειστηριασμών δικαιωμάτων εκπομπής αερίων θερμοκηπίου κατ’ εφαρμογήν της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας (2) πρέπει να ενσωματωθεί στη συμφωνία για τον ΕΟΧ.

                  (3)

                  Ο κανονισμός (ΕΕ) αριθ. 550/2011 της Επιτροπής, της 7ης Ιουνίου 2011, για τον καθορισμό ορισμένων περιορισμών που εφαρμόζονται στη χρήση διεθνών πιστωτικών μορίων από έργα που σχετίζονται με τα βιομηχανικά αέρια, βάσει της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου (3) πρέπει να ενσωματωθεί στη συμφωνία για τον ΕΟΧ.

                  (4)

                  Ο κανονισμός (ΕΕ) αριθ. 1210/2011 της Επιτροπής, της 23ης Νοεμβρίου 2011, για την τροποποίηση του κανονισμού (ΕΕ) αριθ. 1031/2010 με σκοπό, ιδίως, τον καθορισμό της ποσότητας δικαιωμάτων εκπομπής αερίων θερμοκηπίου που θα τεθεί σε πλειστηριασμό πριν από το 2013 (4) πρέπει να ενσωματωθεί στη συμφωνία για τον ΕΟΧ.

                  (5)

                  Η οδηγία 2009/29/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, για τροποποίηση της οδηγίας 2003/87/ΕΚ με στόχο τη βελτίωση και την επέκταση του συστήματος εμπορίας δικαιωμάτων εκπομπής αερίων θερμοκηπίου της Κοινότητας (5) πρέπει να ενσωματωθεί στη συμφωνία για τον ΕΟΧ.

                  (6)

                  Η απόφαση 2010/2/ΕΕ της Επιτροπής, της 24ης Δεκεμβρίου 2009, που προσδιορίζει, σύμφωνα με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, κατάλογο τομέων και κλάδων οι οποίοι θεωρείται ότι εκτίθενται σε σημαντικό κίνδυνο διαρροής άνθρακα (6) πρέπει να ενσωματωθεί στη συμφωνία για τον ΕΟΧ.

                  (7)

                  Η απόφαση 2010/345/ΕΕ της Επιτροπής, της 8ης Ιουνίου 2010, για τροποποίηση της απόφασης 2007/589/ΕΚ όσον αφορά τις κατευθυντήριες γραμμές για την παρακολούθηση των εκπομπών αερίων θερμοκηπίου από τη δέσμευση, μεταφορά και αποθήκευση εκπομπών διοξειδίου του άνθρακα σε γεωλογικούς σχηματισμούς και την υποβολή σχετικών εκθέσεων (7) πρέπει να ενσωματωθεί στη συμφωνία για τον ΕΟΧ.

                  (8)

                  Η απόφαση 2010/670/ΕΕ της Επιτροπής, της 3ης Νοεμβρίου 2010, για καθορισμό κριτηρίων και μέτρων χρηματοδότησης έργων επίδειξης σε εμπορική κλίμακα, τα οποία αποσκοπούν στην περιβαλλοντικά ασφαλή δέσμευση και αποθήκευση CO2 σε γεωλογικούς σχηματισμούς, καθώς και έργων επίδειξης καινοτόμων τεχνολογιών ενέργειας από ανανεώσιμες πηγές, στο πλαίσιο του συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας που θεσπίστηκε με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου (8) πρέπει να ενσωματωθεί στη συμφωνία για τον ΕΟΧ.

                  (9)

                  Η απόφαση 2011/278/ΕΕ της Επιτροπής, της 27ης Απριλίου 2011, σχετικά με τον καθορισμό ενωσιακών μεταβατικών κανόνων για την εναρμονισμένη δωρεάν κατανομή δικαιωμάτων εκπομπής κατ’ εφαρμογή του άρθρου 10α της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου (9) πρέπει να ενσωματωθεί στη συμφωνία για τον ΕΟΧ.

                  (10)

                  Η απόφαση 2011/540/ΕΕ της Επιτροπής, της 18ης Αυγούστου 2011, για την τροποποίηση της απόφασης 2007/589/ΕΚ ώστε να συμπεριληφθούν κατευθυντήριες γραμμές για την παρακολούθηση και την υποβολή εκθέσεων όσον αφορά τις εκπομπές αερίων θερμοκηπίου από νέες δραστηριότητες και τις εκπομπές νέων αερίων (10) πρέπει να ενσωματωθεί στη συμφωνία για τον ΕΟΧ.

                  (11)

                  Η απόφαση 2011/745/ΕΕ της Επιτροπής, της 11ης Νοεμβρίου 2011, για την τροποποίηση των αποφάσεων 2010/2/ΕΕ και 2011/278/ΕΕ όσον αφορά τους τομείς και κλάδους που θεωρείται ότι εκτίθενται σε σημαντικό κίνδυνο διαρροής άνθρακα (11) πρέπει να ενσωματωθεί στη συμφωνία για τον ΕΟΧ.

                  (12)

                  Η παρούσα απόφαση της Μεικτής Επιτροπής δεν επηρεάζει την αυτονομία των συμβαλλομένων μερών όσον αφορά τις διεθνείς διαπραγματεύσεις για την κλιματική αλλαγή, ιδιαίτερα στο πλαίσιο της σύμβασης-πλαισίου των Ηνωμένων Εθνών για την κλιματική αλλαγή και του πρωτοκόλλου του Κιότο ή οποιασδήποτε άλλης διεθνούς σύμβασης για την κλιματική αλλαγή, εκτός από τις πτυχές που αφορούν το σύστημα εμπορίας δικαιωμάτων εκπομπών της ΕΕ (ΣΕΔΕ της ΕΕ), οι οποίες έχουν ενσωματωθεί στη συμφωνία για τον ΕΟΧ. Εντούτοις, τα κράτη ΕΖΕΣ λαμβάνουν δεόντως υπόψη τις υποχρεώσεις που έχουν αναλάβει σύμφωνα με τη συμφωνία για τον ΕΟΧ. Κάθε κράτος της ΕΖΕΣ ευθύνεται για την εφαρμογή πολιτικών και μέτρων προκειμένου να συμμορφωθεί με τις διεθνείς δεσμεύσεις του σύμφωνα με τη σύμβαση-πλαίσιο των Ηνωμένων Εθνών για την κλιματική αλλαγή, το πρωτόκολλο του Κιότο και οποιεσδήποτε άλλες διεθνείς συμφωνίες που σχετίζονται με την κλιματική αλλαγή.

                  (13)

                  Η συμμετοχή των κρατών της ΕΖΕΣ στο ΣΕΔΕ της ΕΕ δεν επηρεάζει τη συμμετοχή των κρατών της ΕΖΕΣ σε άλλα ευέλικτα μέσα μετριασμού των εκπομπών.

                  (14)

                  Η επέκταση του ΣΕΔΕ της ΕΕ σε εγκαταστάσεις που ευρίσκονται στα κράτη της ΕΖΕΣ συνεπάγεται αύξηση της συνολικής ποσότητας δικαιωμάτων εκπομπών στο πλαίσιο του ΣΕΔΕ της ΕΕ ως σύνολο, σύμφωνα με τα άρθρα 9 και 9α της οδηγίας 2003/87/ΕΚ (12). Τα κράτη της ΕΖΕΣ παρέχουν, στο μέρος Α του προσαρτήματος της εν λόγω οδηγίας, τα σχετικά στοιχεία που επιτρέπουν στην Επιτροπή να προσδιορίσει τη μέση ετήσια συνολική ποσότητα δικαιωμάτων εκπομπών για ολόκληρο τον ΕΟΧ.

                  (15)

                  Η Επιτροπή τηρεί ενήμερα τα κράτη της ΕΖΕΣ όσον αφορά τη διαπραγμάτευση και σύναψη συμφωνιών με τρίτες χώρες, όπως αναφέρεται στο άρθρο 11α της οδηγίας 2003/87/ΕΚ, και τις συνέπειες που θα έχει ενδεχομένως για τη χρήση των πιστοποιημένων μειώσεων των εκπομπών (CERς).

                  (16)

                  Όταν συνάπτεται συμφωνία δυνάμει των άρθρων 11α ή 25 της οδηγίας 2003/87/ΕΚ, τα κράτη της ΕΖΕΣ και οι δικοί τους φορείς εκμετάλλευσης δεν υπόκεινται σε διακριτική μεταχείριση έναντι των κρατών μελών της ΕΕ και των δικών τους φορέων εκμετάλλευσης.

                  (17)

                  Η Επιτροπή τηρεί ενήμερα τα κράτη της ΕΖΕΣ όσον αφορά την εφαρμογή του άρθρου 24α παράγραφος 1 της οδηγίας 2003/87/ΕΚ και τις συνέπειες που θα έχει ενδεχομένως για το ύψος των δικαιωμάτων εκπομπών του ΣΕΔΕ της ΕΕ.

                  (18)

                  Τα κράτη της ΕΖΕΣ συντάσσονται πλήρως με το γεγονός ότι η ποσότητα των δικαιωμάτων που διατίθενται μέσω πλειστηριασμών αυξάνεται στο ΣΕΔΕ της ΕΕ, με στόχο να μηδενισθεί το 2027. Στόχος των κρατών της ΕΖΕΣ ήταν ανέκαθεν να αυξηθεί το ποσοστό των δικαιωμάτων που χορηγούνται έναντι πληρωμής. Τα κράτη μέλη της ΕΖΕΣ επικαλούνται την προσαρμογή (ε), όπως ορίζεται στο άρθρο 1 σημείο 2 της απόφασης αριθ. 146/2007 της Μεικτής Επιτροπής του ΕΟΧ (13), η οποία ενσωματώνει την οδηγία 2003/87/ΕΚ στη συμφωνία για τον ΕΟΧ.

                  (19)

                  Τα κράτη της ΕΖΕΣ θα κάνουν χρήση των κοινών χώρων πλειστηριασμού που ορίζονται δυνάμει του άρθρου 26 του κανονισμού (ΕΕ) αριθ. 1031/2010 και θα διορίζουν τον επιτηρητή πλειστηριασμού που επιλέγεται δυνάμει του άρθρου 24 του ίδιου κανονισμού, ο οποίος θα επιτηρεί τον πλειστηριασμό των δικαιωμάτων τους. Επειδή τα κράτη της ΕΖΕΣ δεν συμμετέχουν στην κοινή δράση, δεν υποχρεούνται να εκπληρώσουν συγκεκριμένα καθήκοντα στις διαδικασίες προμηθειών σε σχέση με τον προσδιορισμό των κοινών χώρων και των επιτηρητών πλειστηριασμού. Από τη στιγμή που αυτοί προσδιορισθούν, κάθε κράτος της ΕΖΕΣ καταβάλλει κάθε δυνατή προσπάθεια να συνάψει σύμβαση με αυτούς. Η Επιτροπή, στο μέτρο τουεφικτού, θα μεριμνά ώστε οι χώροι πλειστηριασμού να συνάπτουν σύμβαση με τα κράτη της ΕΖΕΣ υπό τους ίδιους όρους, τηρουμένων των αναλογιών, με εκείνους που προβλέπονται για τα συμμετέχοντα κράτη μέλη της ΕΕ στις συμβάσεις που προκύπτουν από κοινές διαδικασίες προμηθειών, εφόσον τα κράτη της ΕΖΕΣ εκπλειστηριάζουν τα δικαιώματά τους μαζί με τα δικαιώματα των συμμετεχόντων κρατών μελών της ΕΕ. Όσον αφορά τον επιτηρητή του πλειστηριασμού, η Επιτροπή, στο μέτρο τουεφικτού, θα μεριμνά ώστε ο επιτηρητής του πλειστηριασμού να συνάπτει σύμβαση με τα κράτη της ΕΖΕΣ υπό τους ίδιους όρους, τηρουμένων των αναλογιών, με εκείνους που προβλέπονται για τα συμμετέχοντα κράτη μέλη της ΕΕ ή τα μη συμμετέχοντα κράτη μέλη, ανάλογα με το αν τα κράτη της ΕΖΕΣ επιλέγουν ή όχι να εκπλειστηριάσουν τα δικαιώματά τους μαζί με τα δικαιώματα των συμμετεχόντων κρατών μελών της ΕΕ.

                  (20)

                  Τα δημοσιονομικά θέματα δεν αποτελούν μέρος της συμφωνίας για τον ΕΟΧ. Οι οικονομικές συνεισφορές των κρατών της ΕΖΕΣ προς τα κράτη μέλη της ΕΕ αποτελούν αντικείμενο διαπραγμάτευσης μέσω των χρηματοδοτικών μηχανισμών ΕΟΧ. Συνεπώς, η εφαρμογή των διατάξεων της οδηγίας 2003/87/ΕΚ σχετικά με τα θέματα αυτά και η εφαρμογή των κριτηρίων για την κατανομή μεταξύ ορισμένων κρατών μελών της ΕΕ ορισμένων ποσοστών της συνολικής ποσότητας των δικαιωμάτων που πρόκειται να εκπλειστηριασθούν σύμφωνα με το άρθρο 10 παράγραφος 2 στοιχεία β) και γ) και με τα παραρτήματα ΙΙΑ και ΙΙΒ της οδηγίας 2003/87/ΕΚ, δεν θίγει το πεδίο εφαρμογής της συμφωνίας για τον ΕΟΧ.

                  (21)

                  Η Εποπτεύουσα Αρχή της ΕΖΕΣ συνεργάζεται στενά με την Επιτροπή όταν καλείται να αναλάβει καθήκοντα σε σχέση με κράτη της ΕΖΕΣ για τα οποία ευθύνεται η Επιτροπή σε σχέση με τα κράτη μέλη ΕΕ σύμφωνα με την οδηγία 2003/87/ΕΚ, τον κανονισμό (ΕΚ) αριθ. 2216/2004, την απόφαση 2007/589/ΕΚ και την απόφαση 2006/780/ΕΚ. Αυτά τα καθήκοντα συμπεριλαμβάνουν, μεταξύ άλλων, την αξιολόγηση των εθνικών μέτρων εφαρμογής που αναφέρονται στο άρθρο 11της οδηγίας 2003/87/ΕΚ και κάθε αίτηση μονομερούς συμπερίληψης συμπληρωματικών δραστηριοτήτων και αερίων θερμοκηπίου σύμφωνα με το άρθρο 24 της εν λόγω οδηγίας,

            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Το παράρτημα XX της συμφωνίας για τον ΕΟΧ τροποποιείται ως εξής:

                  1)

                  Στο σημείο 21αιβ (Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου), προστίθεται η ακόλουθη περίπτωση:

                              «—

                                 32009 L 0029: Οδηγία 2009/29/ΕΚ του Ευρωπαϊκού Κοινοβουλίου και του Συμβουλίου της 23ης Απριλίου 2009 (ΕΕ L 140 της 5.6.2009, σ. 63).»

                  2)

                  Οι προσαρμογές στο σημείο 21αιβ (Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου) αντικαθίστανται από το ακόλουθο κείμενο:
                  «Για τους σκοπούς της παρούσας συμφωνίας, οι διατάξεις της οδηγίας προσαρμόζονται ως εξής:

                              α)

                              Με την επιφύλαξη μελλοντικών εξελίξεων εκ μέρους της Μεικτής Επιτροπής του ΕΟΧ, επισημαίνεται ότι οι ακόλουθες κοινοτικές πράξεις δεν ενσωματώνονται στην παρούσα συμφωνία:

                                          i)

                                          Απόφαση 2002/358/ΕΚ του Συμβουλίου, της 25ης Απριλίου 2002, για την έγκριση, εξ ονόματος της Ευρωπαϊκής Κοινότητας, του πρωτοκόλλου του Κιότο στη σύμβαση–πλαίσιο των Ηνωμένων Εθνών για τις κλιματικές μεταβολές και την από κοινού τήρηση των σχετικών δεσμεύσεων (14).

                                          ii)

                                          Απόφαση αριθ. 280/2004/ΕΚ του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, για μηχανισμό παρακολούθησης των εκπομπών αερίων που συμβάλλουν στο φαινόμενο του θερμοκηπίου στην Κοινότητα και εφαρμογής του πρωτοκόλλου του Κιότο (15).

                              β)

                              Κατά την ενσωμάτωση της οδηγίας, στο έδαφος του Λιχτενστάιν δεν πραγματοποιούνται αεροπορικές δραστηριότητες κατά την έννοια της οδηγίας. Το Λιχτενστάιν θα συμμορφώνεται με την οδηγία εφόσον σχετικές αεροπορικές δραστηριότητες λαμβάνουν χώρα στο έδαφός του.

                              γ)

                              Στο άρθρο 3γ παράγραφος 4, προστίθεται το ακόλουθο εδάφιο:
                              «Η Μεικτή Επιτροπή του ΕΟΧ, σύμφωνα με τις διαδικασίες που ορίζει η συμφωνία και βάσει των στοιχείων που παρέχει η Εποπτεύουσα Αρχή της ΕΖΕΣ σε συνεργασία με τον Eurocontrol, αποφασίζει σχετικά με τις ιστορικές εκπομπές των αεροπορικών μεταφορών για το σύνολο του ΕΟΧ προσθέτοντας στην απόφαση της Επιτροπής τα σχετικά αριθμητικά στοιχεία που αφορούν τις πτήσεις εντός και μεταξύ των εδαφών των κρατών ΕΖΕΣ και τις πτήσεις μεταξύ των κρατών ΕΖΕΣ και τρίτων χωρών κατά την ενσωμάτωση της εν λόγω απόφασης της Επιτροπής στη συμφωνία για τον ΕΟΧ.»

                              δ)

                              Στο άρθρο 3δ παράγραφος 4, διαγράφεται το δεύτερο εδάφιο.

                              ε)

                              Στα άρθρα 3ε παράγραφος 2 και 3στ παράγραφος 4, προστίθεται το ακόλουθο εδάφιο:
                              «Έως την ίδια ημερομηνία, τα κράτη ΕΖΕΣ υποβάλλουν τις αιτήσεις που έλαβαν στην Εποπτεύουσα Αρχή της ΕΖΕΣ, η οποία τις διαβιβάζει αμέσως στην Επιτροπή.»

                              στ)

                              Στο άρθρο 3ε παράγραφος 3, προστίθενται τα ακόλουθα εδάφια:
                              «Η Μεικτή Επιτροπή του ΕΟΧ, ακολουθώντας τις διαδικασίες που ορίζει η συμφωνία και βάσει των στοιχείων που παρέχει η Εποπτεύουσα Αρχή της ΕΖΕΣ σε συνεργασία με τον Eurocontrol, αποφασίζει, για το σύνολο του ΕΟΧ, σχετικά με τον συνολικό αριθμό δικαιωμάτων, τον αριθμό των δικαιωμάτων που θα εκπλειστηριασθούν, τον αριθμό των δικαιωμάτων στο ειδικό αποθεματικό και τον αριθμό των δικαιωμάτων που θα κατανεμηθούν δωρεάν προσθέτοντας στην απόφαση τα σχετικά αριθμητικά στοιχεία που αφορούν τις πτήσεις εντός και μεταξύ των εδαφών των κρατών ΕΖΕΣ και τις πτήσεις μεταξύ των κρατών ΕΖΕΣ και τρίτων χωρών κατά την ενσωμάτωση της εν λόγω απόφασης της Επιτροπής στη συμφωνία για τον ΕΟΧ.
                              Η Επιτροπή λαμβάνει απόφαση σχετικά με τον συντελεστή σύγκρισης για το σύνολο του ΕΟΧ. Κατά τη διαδικασία κατάρτισης της απόφασής της, η Επιτροπή συνεργάζεται στενά με την Εποπτεύουσα Αρχή της ΕΖΕΣ. Ο υπολογισμός και η δημοσίευση από τα κράτη ΕΖΕΣ βάσει του άρθρου 3ε παράγραφος 4 πραγματοποιείται μετά την απόφαση της Μεικτής Επιτροπής του ΕΟΧ για την ενσωμάτωση στη συμφωνία για τον ΕΟΧ της απόφασης που εξέδωσε η Επιτροπή.»

                              ζ)

                              Στο άρθρο 3στ παράγραφος 5, προστίθεται το ακόλουθο εδάφιο:
                              «Η Επιτροπή αποφασίζει σχετικά με τον συντελεστή σύγκρισης για το σύνολο του ΕΟΧ. Κατά τη διαδικασία κατάρτισης της απόφασής της, η Επιτροπή συνεργάζεται στενά με την Εποπτεύουσα Αρχή της ΕΖΕΣ. Ο υπολογισμός και η δημοσίευση από τα κράτη ΕΖΕΣ βάσει του άρθρου 3στ παράγραφος 7 πραγματοποιείται μετά την απόφαση της Μεικτής Επιτροπής του ΕΟΧ για την ενσωμάτωση στη συμφωνία για τον ΕΟΧ της απόφασης που εξέδωσε η Επιτροπή.»

                              η)

                              Στο άρθρο 9, παρεμβάλλονται οι ακόλουθες παράγραφοι:
                              «Η αύξηση της μέσης ετήσιας συνολικής ποσότητας δικαιωμάτων στο πλαίσιο του ΣΕΔΕ της ΕΕ που οφείλεται στην επέκταση του συστήματος ώστε να καλυφθούν το Λιχτενστάιν και η Νορβηγία σύμφωνα με την παράγραφο 1, συμφωνεί με τις αποφάσεις της Εποπτεύουσας Αρχής της ΕΖΕΣ σχετικά με τα εθνικά τους σχέδια κατανομής για την περίοδο 2008 έως 2012.
                              Η αύξηση της μέσης ετήσιας συνολικής ποσότητας δικαιωμάτων στο πλαίσιο του ΣΕΔΕ της ΕΕ που οφείλεται στην επέκταση του συστήματος ώστε να καλυφθεί η Ισλανδία σύμφωνα με την παράγραφο 1, αντιστοιχεί σε 23 934 τόνους ισοδυνάμου CO2.
                              Όσον αφορά τα κράτη της ΕΖΕΣ, τα στοιχεία που πρέπει να λαμβάνονται υπόψη για τον υπολογισμό της συνολικής για τον ΕΟΧ ποσότητας δικαιωμάτων που θα εκχωρηθούν από το 2013 και μετά σύμφωνα με το παρόν άρθρο παρατίθενται στο μέρος A του προσαρτήματος.»

                              θ)

                              Στο άρθρο 9α παράγραφος 1, προστίθεται το ακόλουθο εδάφιο:
                              «Όσον αφορά τη Νορβηγία, η μέση ετήσια ποσότητα δικαιωμάτων που εκχωρούνται για τις εγκαταστάσεις που αναφέρονται στην παρούσα παράγραφο είναι 878 850.»

                              ι)

                              Στο άρθρο 9α παράγραφος 2, προστίθεται το ακόλουθο εδάφιο:
                              «Αναφορικά με τις εγκαταστάσεις σε κράτη ΕΖΕΣ που ασκούν δραστηριότητες, απαριθμούμενες στο παράρτημα Ι και οι οποίες περιλαμβάνονται στο κοινοτικό σύστημα από το 2013 και μετά, οι μέσες ετήσιες εκπομπές της περιόδου αναφοράς για την προσαρμογή είναι:
                              Ισλανδία: 1 862 571 τόνοι ισοδυνάμου CO2.
                              Λιχτενστάιν: 0 τόνοι ισοδυνάμου CO2.
                              Νορβηγία: 5 269 254 τόνοι ισοδυνάμου CO2.»

                              ια)

                              Μετά το άρθρο 9α παράγραφος 4, προστίθενται οι ακόλουθες παράγραφοι:
                              «5.   Αναφορικά με τα κράτη της ΕΖΕΣ, τα στοιχεία που πρέπει να λαμβάνονται υπόψη για την προσαρμογή της συνολικής για τον ΕΟΧ ποσότητας δικαιωμάτων που θα εκχωρηθούν από το 2013 και μετά σύμφωνα με το παρόν άρθρο παρατίθενται στο μέρος A του προσαρτήματος.
                              6.   Η Επιτροπή υπολογίζει και προσαρμόζει την ετήσια ποσότητα δικαιωμάτων εκπομπών ολόκληρου του ΕΟΧ που θα εκχωρηθούν από το 2013 και μετά σύμφωνα με το άρθρο 9 και το παρόν άρθρο προκειμένου να συμπεριληφθούν τα στοιχεία των κρατών της ΕΖΕΣ, όπως παρατίθενται στο μέρος Α του προσαρτήματος. Η Επιτροπή δημοσιεύει τις προσαρμοσμένες ποσότητες δικαιωμάτων ολόκληρου του ΕΟΧ για το 2013 και τα επόμενα έτη.»

                              ιβ)

                              Στο άρθρο 10 παράγραφος 2, προστίθεται η ακόλουθη παράγραφος:
                              «Για τους σκοπούς του στοιχείου α), αναφορικά με το Λιχτενστάιν και τη Νορβηγία, το μερίδιό τους υπολογίζεται βάσει των ακόλουθων εκπομπών:
                              Λιχτενστάιν: 20 943 τόνοι ισοδυνάμου CO2.
                              Νορβηγία: 18 635 669 τόνοι ισοδυνάμου CO2.
                              Αναφορικά με την Ισλανδία, το μερίδιο που αναφέρεται στο στοιχείο α) υπολογίζεται με βάση την ποσότητα των 36 196 τόνων ισοδυνάμου CO2 προσαρμοσμένη κατά 899 645 τόνους ισοδυνάμου CO2, που αντιπροσωπεύουν το μερίδιο των ελεγμένων εκπομπών για το 2005 από εγκαταστάσεις που ασκούν δραστηριότητες απαριθμούμενες στο παράρτημα Ι, οι οποίες περιλαμβάνονται στο κοινοτικό σύστημα μόνον από το 2013 και μετά. Μερίδιο της Ισλανδίας πρέπει, συνεπώς, να υπολογισθεί με βάση την ποσότητα των 935 841 τόνων ισοδυνάμου CO2.»

                              ιγ)

                              Το άρθρο 10 παράγραφος 3, δεν εφαρμόζεται στα κράτη ΕΖΕΣ.

                              ιδ)

                              Στο άρθρο 11α παράγραφος 8, μετά το πέμπτο εδάφιο προστίθεται το ακόλουθο εδάφιο:
                              «Αναφορικά με τα κράτη της ΕΖΕΣ, τα στοιχεία που πρέπει να λαμβάνονται υπόψη για τον υπολογισμό των μειώσεων που προβλέπονται για ολόκληρο τον ΕΟΧ βάσει του πέμπτου εδαφίου καθορίζονται στο μέρος Β του προσαρτήματος.»

                              ιε)

                              Στο άρθρο 16 παράγραφος 3, η δεύτερη περίοδος αντικαθίσταται από το ακόλουθο κείμενο:
                              «Στην περίπτωση υπέρβασης των εκπομπών, τα κράτη της ΕΖΕΣ προβλέπουν καταβολή προστίμων ισοδύναμων με εκείνα που προβλέπονται στα κράτη μέλη της ΕΕ.»

                              ιστ)

                              Μετά το άρθρο 16 παράγραφος 12, προστίθεται η ακόλουθη παράγραφος:
                              «13.   Τα κράτη ΕΖΕΣ υποβάλλουν τις αιτήσεις σύμφωνα με το άρθρο 16 παράγραφος 5 και παράγραφος 10 στην Εποπτεύουσα Αρχή της ΕΖΕΣ, η οποία τις διαβιβάζει αμέσως στην Επιτροπή.»

                              ιζ)

                              Στο άρθρο 18α παράγραφος 1, προστίθεται το ακόλουθο εδάφιο:
                              «Η ανακατανομή φορέων εκμετάλλευσης αεροσκαφών στα κράτη ΕΖΕΣ πρέπει να πραγματοποιηθεί κατά το έτος 2011, εφόσον οι φορείς έχουν εκπληρώσει τις υποχρεώσεις τους για το 2010. Διαφορετικό χρονοδιάγραμμα για την ανακατανομή φορέων εκμετάλλευσης αεροσκαφών οι οποίοι είχαν αρχικά διατεθεί σε κράτος μέλος βάσει των κριτηρίων που αναφέρονται στο στοιχείο β) της παρούσας παραγράφου μπορεί να συμφωνηθεί από το αρχικό εντεταλμένο κράτος, κατόπιν ρητού αιτήματος που υποβάλλει ο φορέας εκμετάλλευσης εντός έξι μηνών από την έγκριση από την Επιτροπή του καταλόγου των φορέων εκμετάλλευσης αεροσκαφών για το σύνολο του ΕΟΧ που προβλέπεται στο άρθρο 18α παράγραφος 3 στοιχείο β). Στην περίπτωση αυτή, η ανακατανομή πραγματοποιείται το αργότερο έως το 2020 όσον αφορά την περίοδο εμπορίας που αρχίζει το 2021.»

                              ιη)

                              Στο άρθρο 18α παράγραφος 3 στοιχείο β), μετά τις λέξεις «τους φορείς εκμετάλλευσης αεροσκαφών» προστίθενται οι λέξεις «για το σύνολο του ΕΟΧ».

                              ιθ)

                              Στο άρθρο 18β, προστίθεται το ακόλουθο εδάφιο:
                              «Για τους σκοπούς της άσκησης των καθηκόντων τους δυνάμει της οδηγίας, τα κράτη της ΕΖΕΣ και η Εποπτεύουσα Αρχή της ΕΖΕΣ μπορούν να ζητούν τη βοήθεια του Eurocontrol ή άλλου συναφούς οργανισμού και να συνάπτουν προς τούτο κάθε ενδεδειγμένη συμφωνία με τους εν λόγω οργανισμούς.»

                              ιη)

                              Στο άρθρο 20, προστίθεται η ακόλουθη παράγραφος:
                              «4.   Η εκχώρηση, μεταβίβαση και ακύρωση δικαιωμάτων όσον αφορά τα κράτη της ΕΖΕΣ, τους δικούς τους φορείς εκμετάλλευσης και τους φορείς εκμετάλλευσης αεροσκαφών που αυτοί διαχειρίζονται, καταχωρούνται στο ανεξάρτητο σύστημα καταγραφής συναλλαγών που αναφέρεται στην παράγραφο 1.
                              Ο κεντρικός διαχειριστής είναι αρμόδιος για την εκτέλεση των καθηκόντων που αναφέρονται στις παραγράφους 1 έως 3, όταν πρόκειται για τα κράτη της ΕΖΕΣ, τους δικούς τους φορείς εκμετάλλευσης και τους φορείς εκμετάλλευσης αεροσκαφών που αυτοί διαχειρίζονται.»

                              κ)

                              Στο άρθρο 25, προστίθεται η ακόλουθη παράγραφος:
                              «3.   Τα δικαιώματα του κοινοτικού συστήματος περιλαμβάνουν δικαιώματα που εκχωρούνται ή αποτελούν αντικείμενο συναλλαγών εκ μέρους των κρατών της ΕΖΕΣ ή των φορέων τους εκμετάλλευσης σύμφωνα με το κοινοτικό σύστημα. Κατά τη σύναψη από την Κοινότητα συμφωνίας εξ αυτών που αναφέρονται στο παρόν άρθρο δεν γίνεται διάκριση μεταξύ δικαιωμάτων αυτού του είδους.
                              Η Επιτροπή ενημερώνει σε πρώιμο στάδιο τα κράτη της ΕΖΕΣ όσον αφορά τη διαπραγμάτευση και τη σύναψη συμφωνιών ή μη δεσμευτικών ρυθμίσεων σύμφωνα με το παρόν άρθρο.»

                              κα)

                              Τα κράτη της ΕΖΕΣ που συμμετέχουν στο σύστημα εμπορίας δικαιωμάτων εκπομπών της ΕΕ παρέχουν πληροφορίες σύμφωνα με τις σχετικές απαιτήσεις του άρθρου 30 παράγραφος 3 πρώτο εδάφιο, ενώ εφαρμόζονται σε αυτά οι απαιτήσεις υποβολής εκθέσεων σύμφωνα με το δεύτερο εδάφιο.

                              κβ)

                              Μετά το παράρτημα V, προστίθεται το ακόλουθο κείμενο:

                                 «ΠΡΟΣΑΡΤΗΜΑ

                                    ΜΕΡΟΣ A

                                    Αριθμητικά στοιχεία των κρατών της ΕΖΕΣ όσον αφορά τον υπολογισμό και την προσαρμογή της εκχωρητέας από το 2013 και μετά ποσότητας δικαιωμάτων για ολόκληρο τον ΕΟΧ σύμφωνα με τα άρθρα 9 και 9α της οδηγίας 2003/87/ΕΚ

                                 1.   Αριθμητικά στοιχεία των κρατών της ΕΖΕΣ σύμφωνα με το άρθρο 9

                                 Για τον προσδιορισμό αυτών των στοιχείων εφαρμόσθηκε γραμμικός συντελεστής 1,74 %.

                                    Ισλανδία

                                 Τα εν λόγω αριθμητικά στοιχεία βασίζονται στις μέσες ετήσιες ελεγμένες εκπομπές μεταξύ 2005 και 2010 από δραστηριότητες που εμπίπτουν κατ’ αρχήν στην οδηγία 2003/87/ΕΚ την περίοδο 2008 - 2012, οι οποίες αντιστοιχούν σε 23 934 δικαιώματα.

                                             Έτος

                                             Ύψος δικαιωμάτων

                                             2013

                                             22 684

                                             2014

                                             22 268

                                             2015

                                             21 851

                                             2016

                                             21 435

                                             2017

                                             21 018

                                             2018

                                             20 602

                                             2019

                                             20 186

                                             2020

                                             19 769

                                    Λιχτενστάιν

                                 Τα εν λόγω αριθμητικά στοιχεία βασίζονται σε μέση ετήσια συνολική ποσότητα δικαιωμάτων εκπομπής του Λιχτενστάιν για την περίοδο 2008-2012, που αντιστοιχεί σε 17 943 δικαιώματα, όπως προκύπτει από το εθνικό σχέδιο κατανομής του Λιχτενστάιν.

                                             Έτος

                                             Ύψος δικαιωμάτων

                                             2013

                                             17 006

                                             2014

                                             16 694

                                             2015

                                             16 382

                                             2016

                                             16 070

                                             2017

                                             15 758

                                             2018

                                             15 445

                                             2019

                                             15 133

                                             2020

                                             14 821

                                    Νορβηγία

                                 Τα εν λόγω αριθμητικά στοιχεία βασίζονται σε μέση ετήσια συνολική ποσότητα δικαιωμάτων εκπομπής της Νορβηγίας για την περίοδο 2008-2012, που αντιστοιχεί σε 14 255 268 δικαιώματα, όπως προκύπτει από το εθνικό σχέδιο κατανομής της Νορβηγίας.

                                             Έτος

                                             Ύψος δικαιωμάτων

                                             2013

                                             13 511 143

                                             2014

                                             13 263 101

                                             2015

                                             13 015 060

                                             2016

                                             12 767 018

                                             2017

                                             12 518 976

                                             2018

                                             12 270 935

                                             2019

                                             12 022 893

                                             2020

                                             11 774 851

                                       2.   Αριθμητικά στοιχεία των κρατών της ΕΖΕΣ σύμφωνα με το άρθρο 9α παράγραφος 1

                                 Για τον προσδιορισμό αυτών των στοιχείων εφαρμόσθηκε γραμμικός συντελεστής 1,74 %.

                                    Νορβηγία

                                             Έτος

                                             Ύψος δικαιωμάτων

                                             2013

                                             832 974

                                             2014

                                             817 682

                                             2015

                                             802 390

                                             2016

                                             787 098

                                             2017

                                             771 806

                                             2018

                                             756 514

                                             2019

                                             741 222

                                             2020

                                             725 930

                                       3.   Αριθμητικά στοιχεία των κρατών της ΕΖΕΣ σύμφωνα με το άρθρο 9α παράγραφος 2

                                 Για τον προσδιορισμό αυτών των στοιχείων εφαρμόσθηκε γραμμικός συντελεστής 1,74 %.

                                    Ισλανδία

                                             Έτος

                                             Ύψος δικαιωμάτων

                                             2013

                                             1 732 936

                                             2014

                                             1 700 527

                                             2015

                                             1 668 119

                                             2016

                                             1 635 710

                                             2017

                                             1 603 301

                                             2018

                                             1 570 892

                                             2019

                                             1 538 484

                                             2020

                                             1 506 075

                                    Νορβηγία

                                             Έτος

                                             Ύψος δικαιωμάτων

                                             2013

                                             4 994 199

                                             2014

                                             4 902 514

                                             2015

                                             4 810 829

                                             2016

                                             4 719 144

                                             2017

                                             4 627 459

                                             2018

                                             4 535 774

                                             2019

                                             4 444 089

                                             2020

                                             4 352 404

                                    ΜΕΡΟΣ Β

                                    Αριθμητικά στοιχεία των κρατών της ΕΖΕΣ όσον αφορά τον υπολογισμό των μειώσεων σε ολόκληρο τον ΕΟΧ σύμφωνα με το άρθρο 11α παράγραφος 8 πέμπτο εδάφιο

                                             Εκπομπές το 2005 από υφιστάμενους τομείς
                                             (σε τόνους ισοδύναμου CO2)

                                             Εκπομπές το 2005 από νέους τομείς που συμπεριλαμβάνονται από το 2013 και μετά
                                             (σε τόνους ισοδύναμου CO2)

                                             Ισλανδία

                                             36 196

                                             899 645

                                             Λιχτενστάιν

                                             18 121

                                             0

                                             Νορβηγία

                                             19 730 000

                                             6 140 000».

                                       »

                  3)

                  Μετά το σημείο 21αιβ (Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου), παρεμβάλλονται τα ακόλουθα σημεία:

                              «21αιβα.

                                 32010 R 1031: Κανονισμός (ΕΕ) αριθ. 1031/2010 της Επιτροπής, της 12ης Νοεμβρίου 2010, για το χρόνο διεξαγωγής, τη διαχείριση και τις λοιπές πτυχές των πλειστηριασμών δικαιωμάτων εκπομπής αερίων θερμοκηπίου κατ’ εφαρμογήν της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας (ΕΕ L 302 της 18.11.2010, σ. 1), όπως τροποποιήθηκε με:

                                          —

                                             32011 R 1210: Κανονισμός (ΕΕ) αριθ. 1210/2011 της Επιτροπής, της 23ης Νοεμβρίου 2011 (ΕΕ L 308 της 24.11.2011, σ. 2).

                                    Για τους σκοπούς της παρούσας συμφωνίας, οι διατάξεις του κανονισμού προσαρμόζονται ως εξής:

                                          α)

                                          Η πρώτη φράση του άρθρου 22 παράγραφος 7 διατυπώνεται ως εξής:
                                          «Τα κράτη ΕΖΕΣ κοινοποιούν την ταυτότητα του δημοπράτη και τα στοιχεία επικοινωνίας αυτού με την Εποπτεύουσα Αρχή της ΕΖΕΣ, η οποία θα διαβιβάζει τις εν λόγω πληροφορίες στην Επιτροπή.»

                                          β)

                                          Στο άρθρο 24 παράγραφος 2, προστίθενται οι ακόλουθες φράσεις:
                                          «Τα κράτη της ΕΖΕΣ συνάπτουν σύμβαση με τον επιτηρητή πλειστηριασμών που διορίσθηκε με τη διαδικασία κοινής σύναψης σύμβασης μεταξύ Επιτροπής και κρατών μελών για την παρακολούθηση όλων των διαδικασιών πλειστηριασμού. Στο άρθρο 25 παράγραφοι 1, 2, 3, 4 και 5, ο όρος «κράτη μέλη» θεωρείται ότι περιλαμβάνει τα κράτη της ΕΖΕΣ.»

                                          γ)

                                          Στο άρθρο 26 παράγραφοι 1 και 2, προστίθεται το ακόλουθο εδάφιο:
                                          «Τα κράτη της ΕΖΕΣ συνάπτουν σύμβαση με τον χώρο πλειστηριασμού ο οποίος ορίζεται από κοινού από την Επιτροπή και τα συμμετέχοντα κράτη μέλη της ΕΕ για τον πλειστηριασμό των μεριδίων τους σε δικαιώματα προς πλειστηριασμό όταν τα κράτη της ΕΖΕΣ επιλέγουν να εκπλειστηριάσουν τα δικαιώματά τους μαζί με τα δικαιώματα των κρατών μελών της ΕΕ που συμμετέχουν στην κοινή δράση.»

                                          δ)

                                          Στο άρθρο 27 παράγραφος 1 και στο άρθρο 28 παράγραφος 1, προστίθεται η ακόλουθη πρόταση:
                                          «Με την επιφύλαξη των ρυθμίσεων που προβλέπει η σύμβαση που θα συναφθεί μεταξύ κρατών της ΕΖΕΣ και του χώρου πλειστηριασμού, ο χώρος πλειστηριασμού που ορίζεται με τη διαδικασία κοινής σύναψης σύμβασης μεταξύ Επιτροπής και κρατών μελών που συμμετέχουν στην κοινή δράση δύναται να παρέχει τις ανωτέρω αναφερόμενες υπηρεσίες και στα κράτη της ΕΖΕΣ.»

                                          ε)

                                          Τα άρθρα 30 έως 32 δεν εφαρμόζονται στα κράτη της ΕΖΕΣ, εφόσον αυτά έχουν συνάψει σύμβαση με τους χώρους πλειστηριασμού που ορίζονται βάσει του άρθρου 26 σύμφωνα με την προσαρμογή γ).

                                          στ)

                                          Στο άρθρο 52 παράγραφος 3, προστίθενται τα ακόλουθα εδάφια:
                                          «Το μερίδιο των εξόδων του επιτηρητή πλειστηριασμού, το οποίο αφορά χώρο πλειστηριασμού οριζόμενου βάσει του άρθρου 26 παράγραφος 1 ή 2 και συμβεβλημένου με τα κράτη της ΕΖΕΣ, κατανέμεται μεταξύ των κρατών μελών που συμμετέχουν στην κοινή δράση και των κρατών της ΕΖΕΣ αναλόγως των μεριδίων τους επί του συνόλου των δικαιωμάτων που εκπλειστηριάσθηκαν στον εν λόγω χώρο πλειστηριασμού, υπό την προϋπόθεση ότι τα κράτη της ΕΖΕΣ εκπλειστηριάζουν τα δικαιώματά τους μαζί με τα δικαιώματα των κρατών μελών που συμμετέχουν στην κοινή δράση.
                                          Το μερίδιο των εξόδων του επιτηρητή πλειστηριασμού, το οποίο αφορά χώρο πλειστηριασμού οριζόμενου βάσει του άρθρου 30 παράγραφος 1 ή 2 και συμβεβλημένου με τα κράτη της ΕΖΕΣ, συμπεριλαμβανομένου του κόστους τυχόν έκθεσης ζητούμενης βάσει του άρθρου 25 παράγραφος 4, αναλαμβάνουν τα οικεία κράτη της ΕΖΕΣ κατά τον ίδιο τρόπο όπως και τα κράτη μέλη της ΕΕ που δεν συμμετέχουν στην κοινή δράση.»

                              21αιββ.

                                 32010 D 0002: Απόφαση 2010/2/ΕΕ της Επιτροπής, της 24ης Δεκεμβρίου 2009, που προσδιορίζει, σύμφωνα με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, κατάλογο τομέων και κλάδων οι οποίοι θεωρείται ότι εκτίθενται σε σημαντικό κίνδυνο διαρροής άνθρακα (ΕΕ L 1 της 5.1.2010, σ. 10), όπως τροποποιήθηκε με:

                                          —

                                             32011 D 0745: Απόφαση 2011/745/ΕΕ της Επιτροπής, της 11ης Νοεμβρίου 2011 (ΕΕ L 299 της 17.11.2011, σ. 9).

                              21αιβγ.

                                 32011 D 0278: Απόφαση 2011/278/ΕΕ της Επιτροπής, της 27ης Απριλίου 2011, σχετικά με τον καθορισμό ενωσιακών μεταβατικών κανόνων για την εναρμονισμένη δωρεάν κατανομή δικαιωμάτων εκπομπής κατ’ εφαρμογή του άρθρου 10α της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου (ΕΕ L 130 της 17.5.2011, σ. 1), όπως τροποποιήθηκε με:

                                          —

                                             32011 D 0745: Απόφαση αριθ. 2011/745/ΕΕ της Επιτροπής, της 11ης Νοεμβρίου 2011 (ΕΕ L 299 της 17.11.2011, σ. 9).

                              21αιβδ.

                                 32010 D 0670: Απόφαση 2010/670/ΕΕ της Επιτροπής, της 3ης Νοεμβρίου 2010, για καθορισμό κριτηρίων και μέτρων χρηματοδότησης έργων επίδειξης σε εμπορική κλίμακα, τα οποία αποσκοπούν στην περιβαλλοντικά ασφαλή δέσμευση και αποθήκευση CO2 σε γεωλογικούς σχηματισμούς, καθώς και έργων επίδειξης καινοτόμων τεχνολογιών ενέργειας από ανανεώσιμες πηγές, στο πλαίσιο του συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας που θεσπίστηκε με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου (ΕΕ L 290 της 6.11.2010. σ. 39).

                              21αιβε.

                                 32011 R 0550: Κανονισμός (ΕΕ) αριθ. 550/2011 της Επιτροπής, της 7ης Ιουνίου 2011, για τον καθορισμό ορισμένων περιορισμών που εφαρμόζονται στη χρήση διεθνών πιστωτικών μορίων από έργα που σχετίζονται με τα βιομηχανικά αέρια, βάσει της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου, (ΕΕ L 149 της 8.6.2011, σ. 1).»

                  4)

                  Στο σημείο 21αιγ (Απόφαση 2007/589/ΕΚ της Επιτροπής), προστίθενται οι ακόλουθες περιπτώσεις:

                              «—

                                 32010 D 0345: Απόφαση 2010/345/ΕΕ της Επιτροπής της 8ης Ιουνίου 2010 (ΕΕ L 155 της 22.6.2010, σ. 34).

                              —

                                 32011 D 0540: Απόφαση 2011/540/ΕΕ της Επιτροπής της 18ης Αυγούστου 2011 (ΕΕ L 244 της 21.9.2011, σ. 1).»

            Άρθρο 2
      Τα κείμενα των κανονισμών (ΕΕ) αριθ. 1031/2010, (ΕΕ) αριθ. 550/2011 και (ΕΕ) αριθ. 1210/2011, της οδηγίας 2009/29/ΕΚ και των αποφάσεων 2010/2/ΕΕ, 2010/345/ΕΕ, 2010/670/ΕΕ, 2011/278/ΕΕ, 2011/540/ΕΕ και 2011/745/ΕΕ, στην ισλανδική και τη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.
      Άρθρο 3
      Η παρούσα απόφαση αρχίζει να ισχύει στις … ή από την ημέρα που έπεται της τελευταίας κοινοποίησης προς τη Μεικτή Επιτροπή του ΕΟΧ, σύμφωνα με το άρθρο 103 παράγραφος 1 της συμφωνίας για τον ΕΟΧ, ανάλογα με το ποια ημερομηνία είναι μεταγενέστερη (16).
      Άρθρο 4
      Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.

         Βρυξέλλες, …

               Για τη Μεικτή Επιτροπή του ΕΟΧ

               Ο Πρόεδρος

               Οι Γραμματείς της Μεικτής Επιτροπής ΕΟΧ

         (1)  ΕΕ L …

         (2)  ΕΕ L 302 της 18.11.2010, σ. 1.

         (3)  ΕΕ L 149 της 8.6.2011, σ. 1.

         (4)  ΕΕ L 308 της 24.11.2011, σ. 2.

         (5)  ΕΕ L 140 της 5.6.2009, σ. 63.

         (6)  ΕΕ L 1 της 5.1.2010, σ. 10.

         (7)  ΕΕ L 155 της 22.6.2010, σ. 34.

         (8)  ΕΕ L 290 της 6.11.2010, σ. 39.

         (9)  ΕΕ L 130 της 17.5.2011, σ. 1.

         (10)  ΕΕ L 244 της 21.9.2011, σ. 1.

         (11)  ΕΕ L 299 της 17.11.2011, σ. 9.

         (12)  EE L 275 της 25.10.2003, σ. 32.

         (13)  EE L 100 της 10.4.2008, σ. 92.

         (14)  ΕΕ L 130 της 15.5.2002, σ. 1.

         (15)  ΕΕ L 49 της 19.2.2004, σ. 1.

         (16)  [Δεν αναφέρονται συνταγματικές απαιτήσεις.] [Αναφέρονται συνταγματικές απαιτήσεις.]


title: 2005/132/ΕΚ: Απόφαση της Επιτροπής, της 16ης Φεβρουαρίου 2005, που καταργεί την απόφαση 2000/137/ΕΚ για την αποδοχή των αναλήψεων υποχρεώσεων που προτάθηκαν όσον αφορά τις εισαγωγές στην Κοινότητα ορισμένων σωλήνων κάθε είδους χωρίς συγκόλληση, από σίδηρο ή μη κραματοποιημένο χάλυβα, καταγωγής Κροατίας και Ουκρανίας

text:
               17.2.2005

               EL

               Επίσημη Εφημερίδα της Ευρωπαϊκής Ένωσης

               L 46/44

      ΑΠΌΦΑΣΗ ΤΗΣ ΕΠΙΤΡΟΠΉΣ

   της 16ης Φεβρουαρίου 2005
   που καταργεί την απόφαση 2000/137/ΕΚ για την αποδοχή των αναλήψεων υποχρεώσεων που προτάθηκαν όσον αφορά τις εισαγωγές στην Κοινότητα ορισμένων σωλήνων κάθε είδους χωρίς συγκόλληση, από σίδηρο ή μη κραματοποιημένο χάλυβα, καταγωγής Κροατίας και Ουκρανίας
   (2005/132/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (εφεξής «ο βασικός κανονισμός») (1), και ιδίως το άρθρο 8,
   Μετά από διαβουλεύσεις με τη συμβουλευτική επιτροπή,
   Εκτιμώντας τα ακόλουθα:
   A.   ΠΡΟΗΓΟΥΜΕΝΗ ΔΙΑΔΙΚΑΣΙΑ

               (1)

               Με τον κανονισμό (ΕΚ) αριθ. 348/2000 (2), το Συμβούλιο επέβαλε οριστικούς δασμούς αντιντάμπινγκ στις εισαγωγές στην Κοινότητα ορισμένων σωλήνων κάθε είδους χωρίς συγκόλληση, από σίδηρο ή μη κραματοποιημένο χάλυβα, καταγωγής Κροατίας και Ουκρανίας. Με την απόφαση 2000/137/ΕΚ (3), η Επιτροπή αποδέχθηκε αναλήψεις υποχρεώσεων που προτάθηκαν από τους εξαγωγείς καταγωγής Κροατίας και Ουκρανίας. Με την απόφαση 2002/669/ΕΚ, η Επιτροπή αποδέχθηκε την εθελοντική απόσυρση της κοινής ανάληψης υποχρέωσης των ουκρανικών παραγωγών.

               (2)

               Μετά από αίτηση της Defence Committee of the Seamless Steel Tube Industry της Ευρωπαϊκής Ένωσης, η Επιτροπή άρχισε ενδιάμεση επανεξέταση των ισχυόντων μέτρων αντιντάμπινγκ, συμπεριλαμβανομένης της μορφής του μέτρου, σύμφωνα με το άρθρο 11 παράγραφος 3 του βασικού κανονισμού (4).

         B.   ΑΠΟΣΥΡΣΗ ΤΗΣ ΑΠΟΔΟΧΗΣ ΑΝΑΛΗΨΗΣ ΥΠΟΧΡΕΩΣΗΣ

               (3)

               Το Συμβούλιο, με τον κανονισμό (ΕΚ) αριθ. 258/2005 (5), ολοκλήρωσε την επανεξέταση.

               (4)

               Όπως καθορίστηκε στην αιτιολογική σκέψη 137 του κανονισμού (ΕΚ) αριθ. 258/2005 και μετά από διαβουλεύσεις με όλα τα ενδιαφερόμενα μέρη, η ανάληψη υποχρέωσης υπό την παρούσα μορφή της δεν είναι πλέον κατάλληλη. Με βάση τα παραπάνω, καθώς και σύμφωνα με τις σχετικές ρήτρες της εν λόγω ανάληψης υποχρέωσης, που παρέχουν την άδεια στην Επιτροπή να αποσύρει την αποδοχή της ανάληψης υποχρέωσης μονομερώς, η Επιτροπή αποφάσισε πράγματι να αποσύρει την αποδοχή της ανάληψης υποχρέωσης.

               (5)

               Η Επιτροπή ενημέρωσε την κροατική εταιρεία Mechel Željezara Ltd τον Δεκέμβριο του 2004 ότι σκόπευε να αποσύρει την αποδοχή της ισχύουσας ανάληψης υποχρέωσης. Μετά την κοινολόγηση, η κροατική κυβέρνηση πληροφόρησε την Επιτροπή ότι η εταιρεία, δεδομένου ότι είναι ο μόνος παραγωγός του εν λόγω προϊόντος στην Κροατία, προέβη σε ρευστοποίηση και σταμάτησε την παραγωγή το φθινόπωρο του 2004. Ως εκ τούτου, η ανάληψη υποχρέωσης δεν θεωρείται πλέον ότι ισχύει.

         Γ.   ΚΑΤΑΡΓΗΣΗ ΤΗΣ ΑΠΟΦΑΣΗΣ 2000/137/ΕΚ

               (6)

               Με βάση τα παραπάνω, η απόφαση 2000/137/ΕΚ πρέπει να καταργηθεί.

               (7)

               Παράλληλα με την παρούσα απόφαση, το Συμβούλιο, με τον κανονισμό (ΕΚ) αριθ. 258/2005, επέβαλε οριστικό δασμό αντιντάμπινγκ στις εισαγωγές στην Κοινότητα ορισμένων σωλήνων κάθε είδους χωρίς συγκόλληση, από σίδηρο ή μη κραματοποιημένο χάλυβα, καταγωγής Κροατίας,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Καταργείται η απόφαση 2000/137/ΕΚ.
   Άρθρο 2
   Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

      Βρυξέλλες, 16 Φεβρουαρίου 2005.

            Για την Επιτροπή

         Peter MANDELSON

            Μέλος της Επιτροπής

      (1)  ΕΕ L 56 της 6.3.1996, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 461/2004 του Συμβουλίου (ΕΕ L 77 της 13.3.2004, σ. 12).

      (2)  ΕΕ L 45 της 17.2.2000, σ. 1· κανονισμός όπως τροποποιήθηκε από τον κανονισμό (ΕΚ) αριθ. 1515/2002 (ΕΕ L 228 της 24.8.2002, σ. 8).

      (3)  ΕΕ L 46 της 18.2.2000, σ. 34· απόφαση όπως τροποποιήθηκε από την απόφαση 2002/669/ΕΚ (ΕΕ L 228 της 24.8.2002, σ. 20).

      (4)  ΕΕ C 288 της 23.11.2002, σ. 11.

      (5)  Βλέπε σ. 7 της παρούσας Επίσημης Εφημερίδας.


title: Απόφαση (ΕΕ) 2017/768 του Συμβουλίου, της 18ης Ιουλίου 2016, σχετικά με την υπογραφή, εξ ονόματος της Ευρωπαϊκής Ένωσης και των κρατών μελών της, και την προσωρινή εφαρμογή πρωτοκόλλου της ευρωμεσογειακής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου, ώστε να ληφθεί υπόψη η προσχώρηση της Δημοκρατίας της Κροατίας στην Ευρωπαϊκή Ένωση

text:
               4.5.2017

               EL

               Επίσημη Εφημερίδα της Ευρωπαϊκής Ένωσης

               L 115/1

         ΑΠΌΦΑΣΗ (ΕΕ) 2017/768 ΤΟΥ ΣΥΜΒΟΥΛΊΟΥ
   της 18ης Ιουλίου 2016
   σχετικά με την υπογραφή, εξ ονόματος της Ευρωπαϊκής Ένωσης και των κρατών μελών της, και την προσωρινή εφαρμογή πρωτοκόλλου της ευρωμεσογειακής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου, ώστε να ληφθεί υπόψη η προσχώρηση της Δημοκρατίας της Κροατίας στην Ευρωπαϊκή Ένωση
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 217, σε συνδυασμό με το άρθρο 218 παράγραφος 5,
   Έχοντας υπόψη την πράξη προσχώρησης της Δημοκρατίας της Κροατίας, και ιδίως το άρθρο 6 παράγραφος 2,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Η ευρωμεσογειακή συμφωνία σύνδεσης των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου (1) («η συμφωνία»), υπεγράφη στις 25 Ιουνίου 2001. Η συμφωνία άρχισε να ισχύει την 1η Ιουνίου 2004.

               (2)

               Η Δημοκρατία της Κροατίας έγινε κράτος μέλος της Ευρωπαϊκής Ένωσης την 1η Ιουλίου 2013.

               (3)

               Σύμφωνα με το άρθρο 6 παράγραφος 2 της πράξης προσχώρησης της Δημοκρατίας της Κροατίας, η προσχώρηση της Δημοκρατίας της Κροατίας στη συμφωνία πρέπει να εγκριθεί μέσω πρωτοκόλλου της συμφωνίας που συνάπτεται ανάμεσα στο Συμβούλιο, που αποφασίζει ομόφωνα εξ ονόματος των κρατών μελών, και στην Αραβική Δημοκρατία της Αιγύπτου.

               (4)

               Στις 14 Σεπτεμβρίου 2012 το Συμβούλιο εξουσιοδότησε την Επιτροπή να αρχίσει διαπραγματεύσεις με την Αραβική Δημοκρατία της Αιγύπτου. Οι διαπραγματεύσεις ολοκληρώθηκαν επιτυχώς με τη μονογράφηση πρωτοκόλλου στις Βρυξέλλες στις 29 Οκτωβρίου 2015.

               (5)

               Το άρθρο 8 παράγραφος 3 του πρωτοκόλλου προβλέπει την προσωρινή εφαρμογή του πριν από την έναρξη ισχύος του.

               (6)

               Το πρωτόκολλο θα πρέπει να υπογραφεί, με την επιφύλαξη της σύναψής του, και να εφαρμοστεί προσωρινά,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εξουσιοδοτείται η υπογραφή, εξ ονόματος της Ένωσης και των κρατών μελών της, του πρωτοκόλλου της ευρωμεσογειακής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου, ώστε να ληφθεί υπόψη η προσχώρηση της Δημοκρατίας της Κροατίας στην Ευρωπαϊκή Ένωση, με την επιφύλαξη της σύναψης του πρωτοκόλλου.
   Το κείμενο του πρωτοκόλλου επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) για την υπογραφή του πρωτοκόλλου εξ ονόματος της Ευρωπαϊκής Ένωσης και των κρατών μελών της.
   Άρθρο 3
   Το πρωτόκολλο εφαρμόζεται προσωρινά από την 1η Ιουλίου 2013, σύμφωνα με το άρθρο 8 παράγραφος 3 αυτού, εν αναμονή της ολοκλήρωσης των απαραίτητων για τη σύναψή του διαδικασιών.
   Άρθρο 4
   Η παρούσα απόφαση αρχίζει να ισχύει την ημερομηνία της έκδοσής της.

      Βρυξέλλες, 18 Ιουλίου 2016.

            Για το Συμβούλιο

            Η Πρόεδρος

         F. MOGHERINI

      (1)  ΕΕ L 304 της 30.9.2004, σ. 39.


title: Απόφαση (ΚΕΠΠΑ) 2015/439 του Συμβουλίου, της 16ης Μαρτίου 2015 , για την παράταση της εντολής του Ειδικού Εντεταλμένου της Ευρωπαϊκής Ένωσης για το Σαχέλ

text:
               17.3.2015

               EL

               Επίσημη Εφημερίδα της Ευρωπαϊκής Ένωσης

               L 72/27

         ΑΠΌΦΑΣΗ (ΚΕΠΠΑ) 2015/439 ΤΟΥ ΣΥΜΒΟΥΛΊΟΥ
   της 16ης Μαρτίου 2015
   για την παράταση της εντολής του Ειδικού Εντεταλμένου της Ευρωπαϊκής Ένωσης για το Σαχέλ
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 33 και το άρθρο 31 παράγραφος 2,
   Έχοντας υπόψη την πρόταση της Ύπατης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας,
   Εκτιμώντας τα ακόλουθα:

               (1)

               Στις 18 Μαρτίου 2013, το Συμβούλιο εξέδωσε την απόφαση 2013/133/ΚΕΠΠΑ (1) για τον διορισμό του κ. Michel Dominique REVEYRAND — DE MENTHON ως Ειδικού Εντεταλμένου της Ευρωπαϊκής Ένωσης (ΕΕΕΕ) για το Σαχέλ. Η εντολή του ΕΕΕΕ παρετάθη με την απόφαση 2014/130/ΚΕΠΠΑ (2) και λήγει στις 28 Φεβρουαρίου 2015.

               (2)

               Η εντολή του ΕΕΕΕ θα πρέπει να παραταθεί για περαιτέρω χρονικό διάστημα οκτώ μηνών.

               (3)

               Ο ΕΕΕΕ θα εκτελέσει την εντολή του στο πλαίσιο μιας κατάστασης η οποία ενδέχεται να επιδεινωθεί και η οποία θα μπορούσε να δυσχεράνει την επίτευξη των στόχων της εξωτερικής δράσης της Ένωσης, όπως καθορίζονται στο άρθρο 21 της Συνθήκης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ειδικός Εντεταλμένος της Ευρωπαϊκής Ένωσης
   1.   Η εντολή του κ. Michel Dominique REVEYRAND — DE MENTHON ως ΕΕΕΕ για το Σαχέλ παρατείνεται έως τις 31 Οκτωβρίου 2015. Η εντολή του ΕΕΕΕ μπορεί να τερματισθεί νωρίτερα, εάν το αποφασίσει το Συμβούλιο, με πρόταση του Ύπατου Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας (ΥΕ).
   2.   Για τους σκοπούς της εντολής του ΕΕΕΕ, το Σαχέλ ορίζεται ως περιλαμβάνον τον πρωταρχικό στόχο της στρατηγικής της ΕΕ για την ασφάλεια και την ανάπτυξη στο Σαχέλ («Στρατηγική»), δηλαδή τη Μπουρκίνα Φάσο, το Τσαντ, το Μάλι, τη Μαυριτανία και τον Νίγηρα. Για ζητήματα με ευρύτερες περιφερειακές επιπτώσεις, ο ΕΕΕΕ θα έχει επαφές με άλλες χώρες και περιφερειακούς ή διεθνείς φορείς πέραν του Σαχέλ, καθώς και της Δυτικής Αφρικής και του Κόλπου της Γουινέας, εφόσον κρίνεται σκόπιμο.
   3.   Δεδομένης της ανάγκης να αντιμετωπίζονται με περιφερειακή προσέγγιση οι αλληλένδετες προκλήσεις με τις οποίες ευρίσκεται αντιμέτωπη η περιοχή, ο ΕΕΕΕ για το Σαχέλ εργάζεται σε στενή συνεννόηση με άλλους σχετικούς ΕΕΕΕ, συμπεριλαμβανομένου του ΕΕΕΕ για την περιοχή της Νότιας Μεσογείου, του ΕΕΕΕ για τα ανθρώπινα δικαιώματα και του ΕΕΕΕ για την Αφρικανική Ένωση.
   Άρθρο 2
   Στόχοι πολιτικής
   1.   Η εντολή του ΕΕΕΕ βασίζεται στον στόχο πολιτικής της Ένωσης σε σχέση με το Σαχέλ, με σκοπό την ενεργό συνεισφορά στις περιφερειακές και διεθνείς προσπάθειες επίτευξης διαρκούς ειρήνης, ασφάλειας και ανάπτυξης στην περιοχή. Ο ΕΕΕΕ επιδιώκει περαιτέρω να ενισχύσει την ποιότητα, την ένταση και τον αντίκτυπο της πολύπλευρης δράσης της Ένωσης στο Σαχέλ.
   2.   Ο ρόλος του ΕΕΕΕ είναι να συμβάλει στην ανάπτυξη και την εφαρμογή της προσέγγισης της Ένωσης συνδυάζοντας όλες τις συνιστώσες της δράσης της Ένωσης, ειδικότερα στους τομείς της πολιτικής, της ασφάλειας και της ανάπτυξης, συμπεριλαμβανομένης της Στρατηγικής, και στον συντονισμό όλων των σχετικών μέσων για δράσεις της Ένωσης.
   3.   Η αρχική προτεραιότητα δίδεται στο Μάλι και στη μακροπρόθεσμη σταθεροποίησή του και στην περιφερειακή διάσταση της εκεί διένεξης.
   4.   Σε ό,τι αφορά το Μάλι, οι στόχοι πολιτικής της Ένωσης είναι, μέσω της συντονισμένης και αποτελεσματικής χρήσης όλων των μέσων που διαθέτει, να προωθήσει την επιστροφή του Μάλι και του λαού του στον δρόμο της ειρήνης, της συμφιλίωσης, της ασφάλειας και της ανάπτυξης. Θα πρέπει δοθεί η δέουσα προσοχή στη Μπουρκίνα Φάσο και τον Νίγηρα, ιδίως ενόψει των εκλογών στα εν λόγω κράτη.
   Άρθρο 3
   Εντολή
   1.   Για την επίτευξη των στόχων πολιτικής της Ένωσης σχετικά με το Σαχέλ, η εντολή του ΕΕΕΕ συνίσταται στα εξής:

               α)

               συνεισφέρει ενεργά στην εφαρμογή, τον συντονισμό και την περαιτέρω ανάπτυξη της συνολικής προσέγγισης της Ένωσης για την κρίση στην περιοχή, με βάση τη στρατηγική της, με σκοπό την ενίσχυση της συνολικής συνοχής και αποτελεσματικότητας των ενεργειών της Ένωσης στο Σαχέλ, ιδίως στο Μάλι·

               β)

               έχει επαφές με όλους τους εμπλεκόμενους φορείς της περιοχής, τις κυβερνήσεις, τις περιφερειακές αρχές, τους περιφερειακούς και διεθνείς οργανισμούς, την κοινωνία των πολιτών και τη διασπορά, με σκοπό την προαγωγή των στόχων της Ένωσης και τη συμβολή στην καλύτερη κατανόηση του ρόλου της Ένωσης στο Σαχέλ·

               γ)

               εκπροσωπεί την Ένωση στα σχετικά περιφερειακά και διεθνή φόρουμ, συμπεριλαμβανομένης της Ομάδας Υποστήριξης και Παρακολούθησης της κατάστασης στο Μάλι, και διασφαλίζει την προβολή της στήριξης της Ένωσης στη διαχείριση κρίσεων και στην πρόληψη συγκρούσεων, συμπεριλαμβανομένης της στρατιωτικής αποστολής της Ευρωπαϊκής Ένωσης που θα συμβάλει στην εκπαίδευση των Ενόπλων Δυνάμεων του Μάλι (EUTM Mali) και της αποστολής ΚΠΑΑ της Ευρωπαϊκής Ένωσης στο Νίγηρα (EUCAP Sahel Niger)·

               δ)

               διατηρεί στενή συνεργασία με τα Ηνωμένα Έθνη (ΟΗΕ), ιδίως με τον ειδικό αντιπρόσωπο του γενικού γραμματέα για τη Δυτική Αφρική και τον ειδικό αντιπρόσωπο του γενικού γραμματέα για το Μάλι, την Αφρικανική Ένωση (ΑΕ), ιδίως τον Ύπατο Εκπρόσωπο της ΑΕ για το Μάλι και το Σαχέλ, την Οικονομική Κοινότητα των Δυτικοαφρικανικών Κρατών (Ecowas) και άλλους βασικούς εθνικούς, περιφερειακούς και διεθνείς ενδιαφερόμενους, συμπεριλαμβανομένων άλλων ειδικών απεσταλμένων για το Σαχέλ, καθώς και με σχετικούς οργανισμούς στην περιοχή του Μαγκρέμπ·

               ε)

               παρακολουθεί στενά την περιφερειακή και διασυνοριακή διάσταση της κρίσης, συμπεριλαμβανομένης της τρομοκρατίας, του οργανωμένου εγκλήματος, του λαθρεμπορίου όπλων, της εμπορίας ανθρώπων, του λαθρεμπορίου ναρκωτικών, των προσφυγικών και μεταναστευτικών ροών, καθώς και των συναφών οικονομικών ροών· σε στενή συνεργασία με τον Συντονιστή Αντιτρομοκρατικής Δράσης της ΕΕ, συνεισφέρει στην περαιτέρω εφαρμογή της Αντιτρομοκρατικής Στρατηγικής της ΕΕ·

               στ)

               διατηρεί τακτικές πολιτικές επαφές υψηλού επιπέδου με τις χώρες της περιοχής που πλήττονται από την τρομοκρατία και το διεθνές έγκλημα, προκειμένου να εξασφαλισθεί συνεκτική και ολοκληρωμένη προσέγγιση και να διασφαλισθεί ο κεντρικός ρόλος της Ένωσης στις διεθνείς προσπάθειες καταπολέμησης της τρομοκρατίας και του οργανωμένου εγκλήματος. Τούτο περιλαμβάνει την ενεργή στήριξη της Ένωσης στην οικοδόμηση περιφερειακών ικανοτήτων στον τομέα της ασφάλειας και στη διασφάλιση της κατάλληλης αντιμετώπισης των βαθύτερων αιτιών της τρομοκρατίας και του διεθνούς εγκλήματος στο Σαχέλ·

               ζ)

               παρακολουθεί στενά τις επιπτώσεις των ανθρωπιστικών κρίσεων στην περιοχή σε πολιτικό επίπεδο και σε επίπεδο ασφάλειας·

               η)

               όσον αφορά το Μάλι, συμβάλλει στις περιφερειακές και διεθνείς προσπάθειες για τη διευκόλυνση της επίλυσης της κρίσης στο Μάλι, ιδίως για την πλήρη επάνοδο στη συνταγματική ομαλότητα και διακυβέρνηση σε όλη την επικράτεια και έναν αξιόπιστο εθνικό διάλογο χωρίς αποκλεισμούς που να οδηγεί σε βιώσιμη πολιτική λύση·

               θ)

               προάγει την οικοδόμηση θεσμών, τη μεταρρύθμιση του τομέα της ασφάλειας και την οικοδόμηση ειρήνης σε μακροπρόθεσμη βάση και τη συμφιλίωση στο Μάλι·

               ι)

               συμβάλλει, σε συνεργασία με τον ΕΕΕΕ για τα ανθρώπινα δικαιώματα, στην εφαρμογή της πολιτικής της Ένωσης για τα ανθρώπινα δικαιώματα στην περιοχή, συμπεριλαμβανομένων των κατευθυντήριων γραμμών της ΕΕ για τα ανθρώπινα δικαιώματα, ιδίως των κατευθυντήριων γραμμών της ΕΕ για τα παιδιά και τις ένοπλες συγκρούσεις, καθώς και για τη βία κατά των γυναικών και κοριτσιών και την καταπολέμηση κάθε μορφής διακρίσεων εναντίον τους, και της πολιτικής της Ένωσης για τις γυναίκες, την ειρήνη και την ασφάλεια, μεταξύ άλλων μέσω της παρακολούθησης και της υποβολής αναφορών σχετικά με τις εξελίξεις, καθώς και με τη διατύπωση σχετικών συστάσεων, και διατηρεί τακτική επικοινωνία με τις οικείες αρχές στο Μάλι και στην περιοχή, το Γραφείο του Εισαγγελέα του Διεθνούς Ποινικού Δικαστηρίου, το Γραφείο Ύπατου Επιτρόπου για τα Ανθρώπινα δικαιώματα και τους υποστηρικτές και παρατηρητές των ανθρωπίνων δικαιωμάτων στην περιοχή·

               ια)

               παρακολουθεί και υποβάλλει εκθέσεις σχετικά με τη συμμόρφωση με τις σχετικές αποφάσεις του Συμβουλίου Ασφαλείας του ΟΗΕ, ιδίως τις υπ' αριθ. 2056 (2012), 2071 (2012), 2085 (2012) και 2100 (2013).

         2.   Για την εκπλήρωση της εντολής του, ο ΕΕΕΕ, μεταξύ άλλων:

               α)

               συμβουλεύει και υποβάλλει εκθέσεις για τον καθορισμό των θέσεων της Ένωσης σε περιφερειακά και διεθνή φόρουμ, κατά περίπτωση, ούτως ώστε να προωθεί ενεργά και να ενισχύει την ολοκληρωμένη προσέγγιση της Ένωσης όσον αφορά την κρίση στο Σαχέλ·

               β)

               διατηρεί την εποπτεία όλων των δραστηριοτήτων της Ένωσης και συνεργάζεται στενά με τις ενδιαφερόμενες αντιπροσωπείες της Ένωσης.

         Άρθρο 4
   Εκτέλεση της εντολής
   1.   Ο ΕΕΕΕ είναι υπεύθυνος για την εκτέλεση της εντολής του και ενεργεί υπό την εξουσία της ΥΕ.
   2.   Η Επιτροπή Πολιτικής και Ασφαλείας (ΕΠΑ) διατηρεί προνομιούχο δεσμό με τον ΕΕΕΕ και είναι το κύριο σημείο επαφής του ΕΕΕΕ με το Συμβούλιο. Η ΕΠΑ παρέχει στον ΕΕΕΕ στρατηγική καθοδήγηση και πολιτική κατεύθυνση στο πλαίσιο της εντολής του, με την επιφύλαξη των ευθυνών της ΥΕ.
   3.   Ο ΕΕΕΕ εργάζεται σε στενό συντονισμό με την Ευρωπαϊκή Υπηρεσία Εξωτερικής Δράσης (ΕΥΕΔ) και τις οικείες τμήματά της, ιδίως τον Συντονιστή για το Σαχέλ.
   Άρθρο 5
   Χρηματοδότηση
   1.   Το ποσό δημοσιονομικής αναφοράς που προορίζεται να καλύψει τις δαπάνες που απορρέουν από την εντολή του ΕΕΕΕ στο χρονικό διάστημα από την 1η Μαρτίου 2015 έως την 31η Οκτωβρίου 2015 ανέρχεται σε 900 000 EUR.
   2.   Η διαχείριση των δαπανών γίνεται σύμφωνα με τις διαδικασίες και τους κανόνες που ισχύουν για τον γενικό προϋπολογισμό της Ένωσης.
   3.   Η διαχείριση των δαπανών υπόκειται σε σύμβαση μεταξύ του ΕΕΕΕ και της Επιτροπής. Ο ΕΕΕΕ είναι υπόλογος στην Επιτροπή για όλες τις δαπάνες.
   Άρθρο 6
   Σύσταση και σύνθεση της ομάδας
   1.   Ο ΕΕΕΕ είναι υπεύθυνος για τη σύσταση της ομάδας του, εντός των ορίων της εντολής του και των αντίστοιχων διαθέσιμων οικονομικών μέσων. Η ομάδα διαθέτει την απαιτούμενη από την εντολή εμπειρογνωμοσύνη σε ειδικά ζητήματα πολιτικής και ασφάλειας. Ο ΕΕΕΕ ενημερώνει το Συμβούλιο και την Επιτροπή αμέσως για τη σύνθεση της ομάδας.
   2.   Τα κράτη μέλη, τα θεσμικά όργανα της Ένωσης και η ΕΥΕΔ δύνανται να προτείνουν την απόσπαση προσωπικού στην υπηρεσία του ΕΕΕΕ. Οι μισθοί του αποσπασμένου προσωπικού καλύπτονται από το κράτος μέλος, το οικείο θεσμικό όργανο της Ένωσης ή την ΕΥΕΔ. Οι εμπειρογνώμονες που αποσπώνται από κράτη μέλη στα θεσμικά όργανα της Ένωσης ή στην ΕΥΕΔ μπορούν επίσης να τεθούν στην υπηρεσία του ΕΕΕΕ. Το συμβασιούχο διεθνές προσωπικό έχει την ιθαγένεια ενός κράτους μέλους.
   3.   Όλο το αποσπασμένο προσωπικό τελεί υπό τη διοικητική εξουσία του αποστέλλοντος κράτους μέλους ή θεσμικού οργάνου της Ένωσης ή της ΕΥΕΔ, ασκεί δε τα καθήκοντά του και ενεργεί προς το συμφέρον της εντολής του ΕΕΕΕ.
   4.   Το προσωπικό του ΕΕΕΕ στεγάζεται μαζί με τις σχετικές υπηρεσίες της ΕΥΕΔ ή τις αντιπροσωπείες της Ένωσης, προκειμένου να διασφαλίζεται η συνοχή και η συνάφεια των αντίστοιχων δραστηριοτήτων τους.
   Άρθρο 7
   Προνόμια και ασυλίες του ΕΕΕΕ και του προσωπικού του
   Τα προνόμια, οι ασυλίες και οι λοιπές εγγυήσεις που απαιτούνται για την εκτέλεση και την ομαλή διεξαγωγή της αποστολής του ΕΕΕΕ και των μελών του προσωπικού του συμφωνούνται με τις χώρες υποδοχής, ανάλογα με την περίπτωση. Τα κράτη μέλη και η ΕΥΕΔ παρέχουν την απαιτούμενη υποστήριξη για τον σκοπό αυτό.
   Άρθρο 8
   Ασφάλεια των διαβαθμισμένων πληροφοριών της ΕΕ
   Ο ΕΕΕΕ και τα μέλη της ομάδας του τηρούν τις αρχές και τις ελάχιστες προδιαγραφές ασφαλείας που ορίζονται στην απόφαση 2013/488/ΕΕ του Συμβουλίου (3).
   Άρθρο 9
   Πρόσβαση στις πληροφορίες και υλικοτεχνική υποστήριξη
   1.   Τα κράτη μέλη, η Επιτροπή, η ΕΥΕΔ και η Γενική Γραμματεία του Συμβουλίου εξασφαλίζουν την πρόσβαση του ΕΕΕΕ σε κάθε σχετική πληροφορία.
   2.   Οι αντιπροσωπείες της Ένωσης και/ή τα κράτη μέλη παρέχουν, εφόσον χρειάζεται, υλικοτεχνική υποστήριξη στην περιοχή.
   Άρθρο 10
   Ασφάλεια
   Σύμφωνα με την πολιτική της Ένωσης για την ασφάλεια του προσωπικού που εκτελεί επιχειρησιακά καθήκοντα εκτός της Ένωσης δυνάμει του τίτλου V της Συνθήκης, ο ΕΕΕΕ λαμβάνει κάθε ευλόγως εφαρμόσιμο μέτρο, σύμφωνα με την εντολή του και ανάλογα με την κατάσταση της ασφάλειας στη γεωγραφική περιοχή ευθύνης, για την ασφάλεια όλου του προσωπικού που τελεί υπό την άμεση εξουσία του, ιδίως δε:

               α)

               καταρτίζει ειδικό σχέδιο ασφάλειας, βάσει καθοδήγησης της ΕΥΕΔ, με ειδικά μέτρα ασφάλειας από υλική, οργανωτική και διαδικαστική άποψη που διέπουν τη διαχείριση της ασφάλειας κινήσεων του προσωπικού προς τη γεωγραφική περιοχή και εντός αυτής, καθώς και τη διαχείριση συμβάντων που αφορούν την ασφάλεια, σχέδιο έκτακτης ανάγκης και σχέδιο εκκένωσης για την αποστολή·

               β)

               εξασφαλίζει ότι όλο το προσωπικό που απασχολείται εκτός της Ένωσης διαθέτει ασφαλιστική κάλυψη έναντι υψηλού κινδύνου, όπως απαιτείται λόγω των συνθηκών στη γεωγραφική περιοχή·

               γ)

               μεριμνά ώστε όλα τα μέλη της ομάδας που απασχολούνται εκτός της Ένωσης, συμπεριλαμβανομένου του προσωπικού που προσλαμβάνεται επιτόπου, να έχουν λάβει κατάλληλη κατάρτιση όσον αφορά την ασφάλεια προτού ή μόλις φτάσουν στη γεωγραφική περιοχή, με βάση τις διαβαθμίσεις κινδύνου που έχουν ορισθεί για την εν λόγω περιοχή·

               δ)

               μεριμνά για την εφαρμογή όλων των εγκεκριμένων συστάσεων που διατυπώνονται κατόπιν των τακτικών αξιολογήσεων ασφάλειας και υποβάλλει στο Συμβούλιο, στον ΥΕ, και στην Επιτροπή γραπτές εκθέσεις για την εφαρμογή τους και για άλλα ζητήματα ασφάλειας στο πλαίσιο της έκθεσης προόδου και την έκθεση σχετικά με την εκτέλεση της εντολής.

         Άρθρο 11
   Υποβολή εκθέσεων
   1.   Ο ΕΕΕΕ υποβάλλει τακτικά εκθέσεις στον ΥΕ και στην ΕΠΑ. Ο ΕΕΕΕ υποβάλλει επίσης εκθέσεις, εφόσον χρειάζεται, στις ομάδες εργασίας του Συμβουλίου. Οι τακτικές εκθέσεις διαβιβάζονται μέσω του δικτύου COREU. Ο ΕΕΕΕ μπορεί να υποβάλλει εκθέσεις στο Συμβούλιο Εξωτερικών Υποθέσεων. Σύμφωνα με το άρθρο 36 της Συνθήκης, ο ΕΕΕΕ μπορεί να συμμετέχει στη συνοπτική ενημέρωση του Ευρωπαϊκού Κοινοβουλίου.
   2.   Ο ΕΕΕΕ υποβάλλει έκθεση για τον βέλτιστο τρόπο υλοποίησης των ενωσιακών πρωτοβουλιών, όπως η συμβολή της Ένωσης στις μεταρρυθμίσεις, συμπεριλαμβανομένων των πολιτικών πτυχών των σχετικών αναπτυξιακών έργων της Ένωσης, σε συντονισμό με τις αντιπροσωπείες της Ένωσης στην περιοχή.
   Άρθρο 12
   Συντονισμός με άλλους φορείς της Ένωσης
   1.   Στο πλαίσιο της στρατηγικής, ο ΕΕΕΕ συνεισφέρει στην ενότητα, συνέπεια και αποτελεσματικότητα της ενωσιακής πολιτικής και διπλωματικής δράσης και μεριμνά ώστε να διασφαλίζεται ότι όλα τα μέσα της Ένωσης και οι δράσεις των κρατών μελών αναλαμβάνονται με συνέπεια, για την επίτευξη των στόχων πολιτικής της Ένωσης.
   2.   Οι δραστηριότητες του ΕΕΕΕ συντονίζονται με εκείνες των αντιπροσωπειών της Ένωσης και της Επιτροπής, καθώς και άλλων ΕΕΕΕ που δραστηριοποιούνται στην περιοχή. Ο ΕΕΕΕ ενημερώνει τακτικά τις αποστολές των κρατών μελών και τις αντιπροσωπείες της Ένωσης που ευρίσκονται στην περιοχή.
   3.   Επί τόπου, διατηρείται στενή επαφή με τους αρχηγούς των αντιπροσωπειών της Ένωσης και τους αρχηγούς αποστολών των κρατών μελών. Ο ΕΕΕΕ, σε στενό συντονισμό με τις σχετικές αντιπροσωπείες της Ένωσης, παρέχει τοπική πολιτική καθοδήγηση στον αρχηγό της αποστολής EUCAP Sahel Niger, στον αρχηγό της αποστολής EUCAP Sahel Mali και στον διοικητή της αποστολής EUTM Mali. Ο ΕΕΕΕ, ο διοικητής της αποστολής EUTM Mali και ο διοικητής μη στρατιωτικών επιχειρήσεων της EUCAP Sahel Niger και της EUCAP Sahel Mali διαβουλεύονται μεταξύ τους, ανάλογα με τις ανάγκες.
   Άρθρο 13
   Επανεξέταση
   Η εφαρμογή της παρούσας απόφασης και η συνοχή της με άλλες συμβολές της Ένωσης στην περιοχή υπόκεινται σε τακτική επανεξέταση. Ο ΕΕΕΕ υποβάλλει στο Συμβούλιο, στον ΥΕ και στην Επιτροπή συγκεφαλαιωτική έκθεση για την εκτέλεση της εντολής μέχρι το τέλος του Αυγούστου 2015.
   Άρθρο 14
   Έναρξη ισχύος
   Η παρούσα απόφαση αρχίζει να ισχύει από την ημερομηνία της έκδοσής της.
   Εφαρμόζεται από 1ης Μαρτίου 2015.

      Βρυξέλλες, 16 Μαρτίου 2015.

            Για το Συμβούλιο

            Η Πρόεδρος

         F. MOGHERINI

      (1)  Απόφαση 2013/133/ΚΕΠΠΑ του Συμβουλίου, της 18ης Μαρτίου 2013, για τον διορισμό ειδικού εντεταλμένου της Ευρωπαϊκής Ένωσης για το Σαχέλ (ΕΕ L 75 της 19.3.2013, σ. 29).

      (2)  Απόφαση 2014/130/ΚΕΠΠΑ του Συμβουλίου, της 10ης Μαρτίου 2014, για την παράταση της θητείας του Ειδικού Εντεταλμένου της Ευρωπαϊκής Ένωσης για το Σαχέλ (ΕΕ L 71 της 12.3.2014, σ. 14).

      (3)  Απόφαση 2013/488/ΕΕ του Συμβουλίου, της 23ης Σεπτεμβρίου 2013, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 274 της 15.10.2013, σ. 1).


Avis juridique important

|

41995D0003

95/3/ΕΚ, Ευρατόμ, ΕΚΑΧ: Απόφαση των αντιπροσώπων των κυβερνήσεων των κρατών μελών των Ευρωπαϊκών Κοινοτήτων της 1ης Ιανουαρίου 1995 για τον διορισμό των μελών της Επιτροπής

Επίσημη Εφημερίδα αριθ. L 001 της 01/01/1995 σ. 0222 - 0222

ΑΠΟΦΑΣΗ ΤΩΝ ΑΝΤΙΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝτης 1ης  Ιανουαρίου 1995για τον διορισμό των μελών της Επιτροπής(95/3/ΕΚ, Ευρατόμ, ΕΚΑΧ) ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 9 και το  άρθρο 10 παράγραφος 3 δεύτερο εδάφιο, τη συνθήκη για την ίδρυση της Ευρωπαϊκής Κοινότητας, και ιδίως το άρθρο 157 και το άρθρο 158  παράγραφος 3 δεύτερο εδάφιο, τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 126 και  το άρθρο 127 παράγραφος 3 δεύτερο εδάφιο, τη συνθήκη για την ίδρυση ενιαίου Συμβουλίου και ενιαίας Επιτροπής των Ευρωπαϊκών Κοινοτήτων, και  ιδίως το άρθρο 9, την πράξη σχετικά με τους όρους προσχώρησης της Δημοκρατίας της Αυστρίας, της Δημοκρατίας της  Φινλανδίας και του Βασιλείου της Σουηδίας και με τις προσαρμογές των συνθηκών βάσει των οποίων  ιδρύθηκε η Ευρωπαϊκή Ένωση, και ιδίως το άρθρο 16 και το άρθρο 156 παράγραφος 1, όπως προκύπτουν  από την απόφαση του Συμβουλίου της Ευρωπαϊκής Ένωσης της 1ης Ιανουαρίου 1995 για την προσαρμογή των  εγγράφων όσον αφορά την προσχώρηση των νέων κρατών μελών στην Ευρωπαϊκή Ένωση, και συγκεκριμένα τα  άρθρα 9 και 30, την κοινή συμφωνία όσον αφορά τις προσωπικότητες που ορίζονται αντίστοιχα από την Δημοκρατία της  Αυστρίας, τη Δημοκρατία της Φινλανδίας και το Βασίλειο της Σουηδίας, ΑΠΟΦΑΣΙΖΟΥΝ: Άρθρο μόνο Διορίζονται μέλη της Επιτροπής των Ευρωπαϊκών Κοινοτήτων από την 1η  Ιανουαρίου 1995 και μέχρι τη λήξη της θητείας της εν λόγω Επιτροπής: κ. Franz FISCHLERκ. Erkki LIIKANENκα Anita GRADINΒρυξέλλες, 1 Ιανουαρίου  1995. Ο ΠρόεδροςP. DE BOISSIEU


Avis juridique important

|

31977D0454

77/454/ΕΟΚ: Απόφαση του Συμβουλίου της 27ης Ιουνίου 1977 περί συστάσεως συμβουλευτικής επιτροπής για την εκπαίδευση των νοσοκόμων

Επίσημη Εφημερίδα αριθ. L 176 της 15/07/1977 σ. 0011 - 0012 Φινλανδική ειδική έκδοση: Κεφάλαιο 6 τόμος 1 σ. 0207  Ελληνική ειδική έκδοση: Κεφάλαιο 06 τόμος 1 σ. 0261  Σουηδική ειδική έκδοση: Κεφάλαιο 6 τόμος 1 σ. 0207  Ισπανική ειδική έκδοση: Κεφάλαιο 06 τόμος 2 σ. 0012  Πορτογαλική ειδική έκδοση : Κεφάλαιο 06 τόμος 2 σ. 0012

ΑΠΟΦΑΣΗ ΤΟΥ ΣΥΜΒΟΥΛΙΟΥ της 27ης Ιουνίου 1977 περί συστάσεως Συμβουλευτικής Επιτροπής για την εκπαίδευση των νοσοκόμωνΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος,  την πρόταση της Επιτροπής,  Εκτιμώντας:  ότι το Συμβούλιο στην απόφασή του της 6ης Ιουνίου 1974 περί της αμοιβαίας αναγνωρίσεως διπλωμάτων, πιστοποιητικών και άλλων τίτλων, ετάχθη υπέρ της συστάσεως συμβουλευτικών επιτροπών- ότι είναι σημαντικό να εξασφαλισθεί συγκριτικά υψηλό επίπεδο εκπαιδεύσεως στο πλαίσιο της αμοιβαίας αναγνωρίσεως διπλωμάτων, πιστοποιητικών και άλλων τίτλων υπευθύνου για γενική περίθαλψη νοσοκόμου, καθώς και στο πλαίσιο της νοσηλείας της παρεχομένης  από οποιοδήποτε άλλο προσωπικό- ότι ενδείκνυται για την επίτευξη του σκοπού αυτού, να συσταθεί συμβουλευτική επιτροπή για την παροχή συμβουλών στην Επιτροπή,  ΑΠΟΦΑΣΙΖΕΙ:   Άρθρο 1  Συνιστάται στην Επιτροπή, Συμβουλευτική Επιτροπή για την εκπαίδευση στον τομέα περιθάλψεως, αποκαλούμενη στο εξής "επιτροπή".   Άρθρο 2  1. Η επιτροπή έχει ως αποστολή να συμβάλει στην εξασφάλιση, εντός της Κοινότητος, ενός συγκριτικά υψηλού επιπέδου εκπαιδεύσεως των διαφόρων κατηγοριών του προσωπικού που παρέχει νοσηλεία.  2. Την αποστολή αυτή εκπληρώνει ιδίως με τα ακόλουθα μέσα:  - ανταλλαγή εκτενών πληροφοριών περί των μεθόδων εκπαιδεύσεως καθώς και περί του περιεχομένου, του επιπέδου και της διαρθρώσεως της θεωρητικής και πρακτικής διδασκαλίας που παρέχεται στα Κράτη μέλη,  - ανταλλαγή απόψεων και γνωμών με σκοπό την επίτευξη συμφωνίας, ως προς το επιδιωκόμενο επίπεδο εκπαιδεύσεως του προσωπικού που παρέχει νοσηλεία και, κατά περίπτωση, ως προς τη διάρθρωση και το περιεχόμενο της εκπαιδεύσεως αυτής,  - λαμβάνοντας υπόψη την προσαρμογή της εκπαιδεύσεως στις προόδους που επετεύχθη στην πρακτική της νοσοκομειακής περιθάλψεως, στις ιατρικές και κοινωνικές επιστήμες και στις παιδαγωγικές μεθόδους.  3. Η επιτροπή απευθύνει στην Επιτροπή και στα Κράτη μέλη τις γνωμοδοτήσεις και συστάσεις της, στις οποίες περιλαμβάνονται, όταν το κρίνει σκόπιμο, προτάσεις περί των τροποποιήσεων που πρέπει να επέλθουν στις διατάξεις των οδηγιών, οι οποίες αφορούν τις  σχετικές με την περίθαλψη δραστηριότητες, και ιδίως των οδηγιών 77/452/ΕΟΚ (1) και 77/453/ΕΟΚ(2).  4. Η επιτροπή συμβουλεύει την Επιτροπή για κάθε άλλο θέμα, το οποίο αυτή θα μπορούσε να της υποβάλλει στον τομέα της εκπαιδεύσεως του προσωπικού που παρέχει νοσηλεία.   Άρθρο 3  1. Η επιτροπή αποτελείται από τρεις εμπειρογνώμονες από κάθε Κράτος μέλος:  - έναν εμπειρογνώμονα από τους εν ενεργεία νοσοκόμους,  - έναν εμπειρογνώμονα από τα ιδρύματα, που εξασφαλίζουν την εκπαίδευση στον τομέα της παροχής νοσηλείας,  - έναν εμπειρογνώμονα από τις αρμόδιες αρχές του Κράτους μέλους.  2. Για κάθε μέλος προβλέπεται ένας αναπληρωτής. Ο αναπληρωτής αυτός δικαιούται να συμμετέχει στις συνεδριάσεις της επιτροπής.  3. Τα τακτικά και αναπληρωματικά μέλη που προβλέπονται στις παραγράφους 1 και 2 ορίζονται από τα Κράτη μέλη. Τα μέλη που αναφέρονται στην παράγραφο 1 πρώτη και δεύτερη περίπτωση και οι αναπληρωτές τους, ορίζονται κατόπιν προτάσεως των επαγγελματικών  οργανώσεων των εν ενεργεία νοσοκόμων και των ιδρυμάτων που εξασφαλίζουν την εκπαίδευση στον τομέα της νοσηλείας. Τα κατά τον τρόπο αυτό οριζόμενα τακτικά και αναπληρωματικά μέλη διορίζονται από το Συμβούλιο.   Άρθρο 4  Η θητεία των μελών της επιτροπής διαρκεί τρία έτη. Μετά τη λήξη της περιόδου αυτής,τα μέλη της επιτροπής εξακολουθούν να ασκούν τα καθήκοντά τους μέχρι της αντικαταστάσεώς τους ή ανανεώσεως της θητείας τους.  2. Η θητεία μέλους λήγει πρό της λήξεως της περιόδου των τριών ετών με την παραίτηση, τον θάνατο ή την αντικατάστασή του από άλλο μέλος σύμφωνα με τη διαδικασία που προβλέπεται στο άρθρο 3. Ο διορισμός νέου μέλους γίνεται για το υπόλοιπο διάστημα της  θητείας.   Άρθρο 5  Η επιτροπή εκλέγει από τα μέλη της έναν πρόεδρο και δύο αντιπροέδρους. Επίσης καταρτίζει τον εσωτερικό της κανονισμό. Η ημερησία διάταξη των συνεδριάσεων καθορίζεται από τον πρόεδρο της επιτροπής σε συνεννόηση με την Επιτροπή.   Άρθρο 6  Η επιτροπή δύναται να συνιστά ομάδες εργασίας και να προσκαλεί ή να δέχεται παρατηρητές ή εμπειρογνώμονες για να τη βοηθούν στα ειδικά θέματα των εργασιών της.   Άρθρο 7  Η Επιτροπή εξασφαλίζει τη γραμματεία της επιτροπής.  Έγινε στο Λουξεμβούργο, στις 27 Ιουνίου 1977.  Για το Συμβούλιο Ο Πρόεδρος J. SILKIN  (1) ΕΕ αριθ. Ν 176 της 15.7.1977, σ.1.  (2) ΕΕ αριθ. Ν 176 της 15.7.1977, σ. 8.


title: 2006/703/ΕΚ,ΕυͿατόμ: Απόφαση του Συμβουλίου, της 16ης Οκτωβρίου 2006 , για τον διορισμό των μελών της Οικονομικής και Κοινωνικής Επιτροπής από τη Δανία

text:
               21.10.2006

               EL

               Επίσημη Εφημερίδα της Ευρωπαϊκής Ένωσης

               L 291/33

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 16ης Οκτωβρίου 2006
   για τον διορισμό των μελών της Οικονομικής και Κοινωνικής Επιτροπής από τη Δανία
   (2006/703/ΕΚ, Ευρατόμ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 259,
   τη συνθήκη για την ίδρυση της Ευρωπαϊκής Κοινότητας Ατομικής Ενεργείας, και ιδίως το άρθρο 167,
   τη γνώμη της Επιτροπής,
   Εκτιμώντας τα ακόλουθα:

               (1)

               Η θητεία των μελών της Οικονομικής και Κοινωνικής Επιτροπής από τη Δανία έληξε στις 20 Σεπτεμβρίου 2006 (1). Θα πρέπει λοιπόν να διορισθούν τα μέλη της Οικονομικής και Κοινωνικής Επιτροπής από τη Δανία για μια νέα περίοδο τεσσάρων ετών, η οποία αρχίζει στις 21 Σεπτεμβρίου 2006.

               (2)

               Στις 11 Ιουλίου 2006, το Συμβούλιο ενέκρινε τις καταστάσεις που είχαν υποβάλει οι κυβερνήσεις της Αυστρίας, της Γαλλίας, της Γερμανίας, της Εσθονίας, της Ισπανίας, της Λεττονίας, της Λιθουανίας, του Λουξεμβούργου, της Ουγγαρίας, της Μάλτας, της Σλοβακίας, της Σλοβενίας και της Τσεχίας, καθώς και την κατάσταση με τους είκοσι δύο υποψηφίους που είχε υποβάλει η ιταλική κυβέρνηση (2).

               (3)

               Στις 15 Σεπτεμβρίου 2006, το Συμβούλιο ενέκρινε τις καταστάσεις που είχαν υποβάλει οι κυβερνήσεις του Βελγίου, της Ελλάδος, της Ιρλανδίας, των Κάτω Χωρών, της Κύπρου, της Πολωνίας, της Πορτογαλίας, της Φινλανδίας, της Σουηδίας και του Ηνωμένου Βασιλείου, καθώς και την κατάσταση με τους δύο υποψηφίους που είχε υποβάλει η ιταλική κυβέρνηση (3).

               (4)

               Στις 2 Οκτωβρίου 2006, η κυβέρνηση της Δανίας υπέβαλε κατάσταση με αριθμό υποψηφίων ίσο προς τις έδρες που της αντιστοιχούν δυνάμει των συνθηκών,

         ΑΠΟΦΑΣΙΖΕΙ:
   Άρθρο 1
   Διορίζονται μέλη της Οικονομικής και Κοινωνικής Επιτροπής, για την περίοδο από 21 Σεπτεμβρίου 2006 έως 20 Σεπτεμβρίου 2010, τα πρόσωπα των οποίων τα ονόματα περιλαμβάνονται στον κατάλογο του παραρτήματος.
   Άρθρο 2
   Η παρούσα απόφαση αρχίζει να ισχύει από την ημέρα έκδοσής της.
   Παράγει αποτελέσματα από 21 Σεπτεμβρίου 2006.

      Βρυξέλλες, 16 Οκτωβρίου 2006.

            Για το Συμβούλιο

            Ο Πρόεδρος

         E. TUOMIOJA

      (1)  ΕΕ L 253 και 21.9.2002, σ. 9.

      (2)  EE L 207 και 28.7.2006, σ. 30.

      (3)  ΕΕ L 269 και 28.9.2006, σ. 13.

      ΠΑΡΑΡΤΗΜΑ
      Δανία

                  Dorthe ANDERSEN
                  Chefkonsulent, DA

                  Henrik FALLESEN
                  Leder af DI’s Bruxelles kontor

                  Benedicte FEDERSPIEL
                  Chefkonsulent, Forbrugerrådet

                  Peder Munch HANSEN
                  International konsulent, LO

                  Randi IVERSEN
                  Forkvinde, Kvinderådet

                  Søren KARGAARD
                  International konsulent, FTF

                  Marie-Louise KNUPPERT
                  LO sekretær

                  Poul LÜNEBORG
                  Konsulent, DSI

                  Leif Erland NIELSEN
                  Seniorkonsulent, Landbrugsrådet